Kekuatan rejim baharu Terengganu FC masih misteri
Oleh MEJA SUKAN KOSMO!

24 Februari 2023, 6:01 pm
SEKALIPUN dianggap salah satu pasukan pencabar, skuad Terengganu FC (TFC) ternyata masih lagi ‘misteri’ terutamanya di bawah rejim baharu diketuai oleh Tomislav Steinbruckner.
Selepas bekas pengendalinya, Nafuzi Zain meletakkan tanda aras tinggi, Steinbruckner nyata sedang memikul beban besar untuk sekurang-kurangnya cuba menyamai pencapaian musim lalu.
Tidak dinafikan corak jurulatih itu hampir sama dengan Nafuzi tetapi perubahan set pemain jadi penentu ekoran dibarisi ramai muka baharu.
Walaupun hilang beberapa tonggak penting, TFC antara pasukan bertuah kerana pengurusan peka dengan keperluan mendapatkan bintang baharu seperti Ivan Mamut, Adisak Kraisorn dan Damogoj Pusic.
Sepanjang pramusim di Thailand, segalanya berjalan baik buat skuad Penyu dan keserasian mula menyerlah, namun Johor Darul Ta’zim (JDT) pastinya menjadi lawan sukar untuk Terengganu cuba mencari ‘tapak’ kepada perjalanan mereka musim ini.
Kehadiran Sony Norde juga membolehkan Steinbruckner ada lebih banyak pilihan bagi menampung penghijrahan Tchetche Kipre dan Kpah Sherman terutamanya ketika berdepan aksi getir seperti perhitungan dengan Harimau Selatan.

Kurang 24 jam saja lagi sebelum sepak mula di Stadium Sultan Ibrahim, semua pemain sudah pun hadam segala perancangan dan kini hanya bergantung kepada pelaksanaan ketika berada dalam padang.


Belanjawan 2023: RM50 juta baik pulih rumah ibadat bukan Islam
Oleh HARRITH HISHAM

24 Februari 2023, 5:55 pm
PETALING JAYA – Kerajaan memperuntukkan sebanyak RM50 juta bagi menyelenggara dan membaik pulih rumah ibadat bukan Islam di seluruh negara.
Perkara itu diumumkan Perdana Menteri, Datuk Seri Anwar Ibrahim di Parlimen hari ini.
Selain itu, menurut Anwar, bagi meraikan kepelbagaian dan merapatkan jurang perbezaan, sejumlah RM50 juta juga disediakan bagi menggerak pelbagai program antaranya Kembara Perpaduan Malaysia Madani dan Ini Warisan Kita.
“Program ini akan menggerakkan pelbagai aktiviti perpaduan dan integrasi sosial antara komuniti seperti liga sukan perpaduan, pertandingan kebudayaan, fiesta perayaan dan cita rasa menu,” ujarnya.
Dalam pada itu, bagi memupuk perpaduan di samping mengangkat peranan ibu bapa, komuniti dan pertubuhan bukan kerajaan dalam pembangunan anak-anak di sekolah, kerajaan turut bersetuju menyediakan RM20 juta untuk melaksanakan program gotong-royong di semua sekolah seluruh Malaysia. – KOSMO! ONLINE


Belanjawan 2023: RM50 juta perkukuh Skim Latihan Dual Nasional
Oleh HARRITH HISHAM

24 Februari 2023, 5:18 pm
PETALING JAYA – Skim Latihan Dual Nasional (SLDN) diperkukuh melibatkan peruntukan berjumlah RM50 juta yang akan memberikan manfaat kepada lebih 8,000 pelatih.
Perkara itu diumumkan Perdana Menteri, Datuk Seri Anwar Ibrahim di Parlimen hari ini.
Menurut beliau, Program Academy in Factory juga akan dilaksanakan untuk menyediakan peluang kepada lebih 50,000 pelatih menjalankan latihan sambil bekerja di kilang.


Belanjawan 2023: RM480j bina jalan baharu atasi kesesakan ke Cameron Highlands
Oleh HARRITH HISHAM

24 Februari 2023, 5:29 pm
PETALING JAYA – Kerajaan memperuntukkan sebanyak RM480 juta bagi membina jalan baharu dari Habu ke Tanah Rata, Cameron Highlands, Pahang.
Perdana Menteri, Datuk Seri Anwar Ibrahim berkata, ia berikutan kesesakan jalan raya yang telah menjejaskan beberapa lokasi tumpuan pelancong.
“Kerajaan juga akan menaik taraf Jalan Tun Hamzah ke persimpangan Semabok Lebuh AMJ Daerah Melaka Tengah dengan kos RM300 juta selain membina jalan dan jambatan Sungai Sepang yang menghubungkan Bukit Pelandok, Port Dickson dan Sungai Pelek, Sepang dengan kos RM160 juta.
“Menambah baik kemudahan jaringan lebuh raya ke Pengerang melalui pembinaan lorong memotong di Senai Desaru Expressway,” ujarnya.
Menurut beliau, kerajaan juga bersetuju melaksanakan projek menaik taraf Lebuh Raya Utara Selatan dari Yong Peng Utara ke Senai Utara – Fasa 1, Johor daripada empat kepada enam lorong melibatkan kos sebanyak RM525 juta secara berfasa. – KOSMO! ONLINE


Belanjawan 2023: RM100,000 turap jalan rosak setiap daerah
Oleh SITI A'ISYAH SUKAIMI

24 Februari 2023, 5:18 pm
PETALING JAYA – Kerajaan menyediakan sebanyak RM2.7 bilion untuk menyelenggara dan menaik taraf jalan persekutuan.
Perdana Menteri, Datuk Seri Anwar Ibrahim berkata, dalam masa sama bagi melaksanakan penyelenggaran kecil, sebanyak RM300 juta disediakan khusus untuk kontraktor G1 hingga G4.
Menurut beliau, sejumlah RM1.5 bilion juga disediakan bagi menaik taraf dan membina baharu jalan perhubungan desa dan jalan-jalan luar bandar.
“Bagi isu jalan-jalan berlubang, khidmat jurutera daerah akan digunakan untuk menyegerakan penurapan kerosakan jalan persekutuan serta pembaikan segera lain berdasarkan aduan rakyat yang diterima. Kerajaan menyediakan RM100,000 untuk setiap daerah.
“Sejumlah RM50 juta disediakan untuk segera memasang lampu-lampu jalan khususnya di kawasan berlakunya kemalangan tinggi,” katanya pada ucapan Belanjawan 2023 di Dewan Rakyat, hari ini.
Beliau berkata, kerajaan akan meningkatkan pemberian Sistem Maklumat Rekod Jalan Raya (Marris) yang bertujuan untuk menyelenggara jalan negeri kepada RM5.2 bilion.

“Kerajaan Persekutuan memberi kelonggaran termasuk membenarkan penggunaan Marris untuk membaiki dan mengganti jalan, jambatan dan longkang yang rosak akibat bencana,” ujarnya. – KOSMO! ONLINE


Belanjawan 2023: Kadar cukai individu M40 pemastautin dikurangkan 2 peratus
Oleh HARRITH HISHAM

24 Februari 2023, 5:46 pm
PETALING JAYA – Kerajaan mengumumkan bermula 2023, kadar cukai pendapatan individu pemastautin dikurangkan sebanyak 2 peratus melibatkan setiap banjaran pendapatan lebih RM35,000  hingga RM100,000.
Perdana Menteri Datuk Seri Anwar Ibrahim berkata, ia bertujuan menambah pendapatan boleh guna M40 melalui pengurangan kadar cukai pendapatan individu yang memberi manfaat kepada mereka.
“Pengurangan ini dijangka dapat memberikan kira-kira 2.4 juta pembayar cukai dengan lebihan pendapatan boleh guna sehingga 1,300 ringgit,” katanya di Parlimen hari ini. – KOSMO! ONLINE


Belanjawan 2023: RM200 untuk belia Rahmah 18 hingga 20 tahun
Oleh NUR ALWANI ZAFIRAH KHAIRUL

24 Februari 2023, 5:37 pm
PETALING JAYA – Kredit e-tunai berjumlah RM200 akan disalurkan kepada seramai dua juta belia berusia 18 hingga 20 tahun.
Perkara itu diumumkan Perdana Menteri, Datuk Seri Anwar Ibrahim ketika membentangkan Belanjawan 2023 Malaysia Madani di Dewan Rakyat hari ini.
Katanya, jumlah tersebut meliputi peruntukan sebanyak RM400 juta yang disediakan kerajaan. – KOSMO! ONLINE


Belanjawan 2023: RM200 kepada pesawah untuk 3 bulan
Oleh HARRITH HISHAM

24 Februari 2023, 5:38 pm
PETALING JAYA – Sumbangan tunai turut diberikan kepada pesawah padi sebanyak RM200 sebulan untuk tempoh tiga bulan atau semusim.
Perdana Menteri, Datuk Seri Anwar Ibrahim berkata, sumbangan itu melibatkan seramai 240,000 pesawah melibatkan peruntukan berjumlah RM228 juta.
“Saya sekali lagi mengucapkan terima kasih dan penghargaan atas kesudian Bernas (Padiberas Nasional Berhad) untuk menyumbang sejumlah dana bagi membantu pesawah miskin.
“Ini tentunya dapat membantu dan menambah keperluan hidup para pesawah.
“Selain sumbangan RM60 juta yang disediakan, Bernas turut bersetuju membuat perkongsian keuntungan daripada import beras dengan menyumbang 30 peratus untung bersih kepada pesawah padi,” katanya. – KOSMO! ONLINE


Belanjawan 2023: Subsidi yuran taska RM180 sebulan buat penjawat awam
Oleh NUR ALWANI ZAFIRAH KHAIRUL

24 Februari 2023, 5:24 pm
PETALING JAYA – Kerajaan akan menyediakan subsidi yuran taska sebanyak RM180 sebulan selain menaikkan had kelayakan pendapatan bulanan isi rumah daripada RM5,000 kepada RM7,000 khusus buat penjawat awam di negara ini.
Perkara itu diumumkan Perdana Menteri, Datuk Seri Anwar Ibrahim ketika membentangkan Belanjawan 2023 di Dewan Rakyat hari ini. – KOSMO! ONLINE


Belanjawan 2023: PM minta golongan elit, mahakaya faham
Oleh SITI A'ISYAH SUKAIMI

24 Februari 2023, 5:54 pm
PETALING JAYA – Perdana Menteri, Datuk Seri Anwar Ibrahim berkata, agihan hasil negara wajar ditumpukan untuk golongan berpendapatan rendah dan menengah.
Menurut beliau, hal ini mengambil kira pendapatan dan kekayaan negara yang tertumpu kepada kumpulan atasan atau golongan elit mahakaya.
“Kerajaan akan mengambil pendekatan yang progresif dalam konteks subsidi bersasar atau struktur percukaian bagi melindungi golongan kurang bernasib baik dan mengharapkan pemahaman rakyat
yang lebih kaya untuk menggalas tanggungjawab secara bersama,” katanya.
Anwar yang juga Menteri Kewangan berkata demikian dalam ucapan Belanjawan 2023 di Dewan Rakyat, hari ini.
Beliau menegaskan, pengagihan hasil yang adil tidak bermakna layanan sama rata, tetapi berasaskan keperluan.
“Jabatan Perangkaan melaporkan kumpulan 20 teratas (T20) menguasai sebanyak 47 peratus atau hampir separuh jumlah pendapatan isi rumah.

“Dari sudut tabungan Kumpulan Wang Simpanan Pekerja (KWSP), kumpulan T20 memiliki 80 peratus daripada keseluruhan jumlah simpanan,” jelasnya.
Menerusi pembentangan hari ini, antara yang diumumkan ialah kerajaan bercadang memperkenalkan Cukai Barangan Mewah mulai tahun ini dengan had nilai tertentu mengikut jenis barang mewah.
Antaranya jam tangan dan barangan fesyen mewah. – KOSMO! ONLINE


Belanjawan 2023: 800 ekar untuk projek tanaman makanan
Oleh NUR ALWANI ZAFIRAH KHAIRUL

24 Februari 2023, 5:52 pm
PETALING JAYA – Kerajaan bercadang supaya Lembaga Kemajuan Tanah Persekutuan (Felda), Felcra Berhad (Felcra), Pihak Berkuasa Kemajuan Pekebun Kecil Perusahaan Getah (Risda) dan agensi di bawah Kementerian Pertanian dan Keterjaminan Makanan (KPKM) menyuburkan tanah-tanah terbiar milik
mereka dengan keluasan sehingga 800 ekar untuk projek tanaman makanan.
Menurut Perdana Menteri, Datuk Seri Anwar Ibrahim, usaha tersebut dilakukan bagi memastikan bekalan makanan di negara ini mencukupi selain harga pasaran berada pada paras berpatutan.
“Kementerian Pertahanan dan Lembaga Tabung Angkatan Tentera (LTAT) berserta syarikat lain juga
akan melaksanakan projek peningkatan pertanian bijirin jagung domestik selain untuk meningkatkan keterjaminan makanan, malah memberi peluang kerjaya kepada veteran tentera.
“LTAT menyediakan 70 ekar tanah perladangan untuk melaksanakan projek ini,” katanya ketika membentangkan Belanjawan 2023 Malaysia Madani di Dewan Rakyat hari ini.
Selainitu, katanya, kerajaan juga akan menyediakan RM30 juta untuk bekerjasama dengan beberapa kerajaan negeri bagi melaksanakan projek-projek agromakanan. – KOSMO! ONLINE


Kucing putih dijadikan mas kahwin
Oleh KOSMO!

25 Februari 2023, 8:00 pm
JAKARTA – Seorang pengantin lelaki menyerahkan sejumlah wang tunai dan kucing putih sebagai mas kahwin semasa menikahi wanita pilihannya dalam satu majlis perkahwinan di Indonesia, lapor portal berita SuaraJatim hari ini.
Video pemberian unik kucing putih itu disiarkan dalam akaun TikTok @horeamisme dan terdengar suara si bapa pengantin perempaun menyatakan kalimat ijab kabul.
“Bapak nikahkan dan kawinkan anakanda kepada puteri bapak kandung yang bernama Syifa Salma Jatun Aini dengan mas kawin wang dan kucing dibayar tunai,” kata bapa mempelai wanita.
Dalam video selanjutnya, kucing berwarna putih itu dimasukkan ke dalam kurungan kecil berwarna sama dengan haiwan tersebut dan si pengantin perempuan gembira apabila menerimanya.
Pada majlis tersebut juga,  pengantin perempuan menyarungkan pakaian berwarna putih dan hiasan kepala sunda , manakala pengantin lelaki memakai songkok dan pakaian sama warna dengan persalinan isterinya.
Penggunaan mahar itu mendapat banyak komen daripada netizen dan menurut laporan portal berita Liputan6, akaun TikTok itu mendapat lebih 10,000 tanda suka dan lebih 100 komen. – Agensi


Perhilitan tangkap beruang matahari masuk kampung
Oleh ASLIZA MUSA

25 Februari 2023, 10:15 pm
KAMPAR – Seekor beruang matahari yang menimbulkan kebimbangan penduduk kawasan Kampung Sri Jelutong, Malim Nawar dekat sini ditangkap oleh Jabatan Perlindungan Hidupan Liar dan Taman Negara (Perhilitan).
Pengarah Perhilitan Perak, Yusoff Shariff berkata, beruang jantan berusia antara tujuh ke lapan tahun itu ditangkap selepas masuk ke dalam perangkap, semalam.
“Haiwan seberat 87 kilogram itu kemudian dilepaskan ke Taman Negeri Royal Belum. Perhilitan Daerah Kinta dengan kerjasama Pusat Menyelamat Hidupan Liar Kebangsaan (NWRC) telah selamat menjalankan operasi translokasi haiwan berkenaan.
“Pemeriksaan pada beruang itu menunjukkan haiwan terbabit berada dalam keadaan stabil dan sihat untuk dilepaskan,” katanya di sini hari ini.
Menerusi laporan media Sabtu lalu, seorang penduduk terkejut apabila menemukan beruang matahari yang dilihat berkeliaran di tepi jalan sekitar pukul 12.30 tengah malam. – KOSMO! ONLINE


Tenaga kerja asing isi kekosongan sektor ladang
Oleh SITI NUR MAS ERAH AMRAN

25 Februari 2023, 7:10 pm
GEORGE TOWN – Kerajaan sedang menambah bilangan pekerja asing di sektor perladangan sekali gus dijangka menyelesaikan masalah kekurangan telur dan ayam menjelang Ramadan nanti.
Menteri Pertanian dan Keterjaminan Makanan Datuk Seri Mohamad Sabu berkata, ia susulan tindakan pemutihan yang dilaksanakan terhadap 200,000 pekerja asing yang berada dalam negara ini.
“Antara punca masalah bekalan telur dan ayam terjejas adalah disebabkan oleh kekurangan tenaga kerja di samping kenaikan harga makanan ternakan iaitu soya dan jagung.
“Saya telah berbincang dengan pengusaha telur dan ayam malah pekerja akan ditambah di lokasi-lokasi perladangan yang mengalami masalah kekurangan pekerja.
“Kelonggaran syarat pengambilan pekerja asing menjadi pemudahcara di mana agensi berkaitan seperti pihak polis dan Jabatan Imigresen melaksanakan pemutihan bagi membolehkan warga asing yang ada di negara ini dapat bekerja secara sah,” katanya kepada pemberita selepas merasmikan Jelajah Agrotourism dan Agroyouth di Padang Kota.
Dalam perkembangan lain, Mohamad berkata, bekalan makanan negara sentiasa mencukupi meskipun harganya mengalami kenaikan dan penurunan.

“Ertinya kita tiada rakyat sampai tak ada makanan, mungkin harga naik dan turun tapi makanan ada dan kita tak menerima bantuan antarabangsa dari sudut makanan. – KOSMO! ONLINE


Azizulhasni sambar pingat perak di Jakarta
Oleh MUHAMMAD ZUHAILY BADLISHAH

25 Februari 2023, 10:50 pm
PETALING JAYA – Jaguh berbasikal trek negara, Datuk Mohamad Azizulhasni Awang membuktikan kehebatannya apabila meraih pingat perak acara keirin Piala Negara-Negara UCI di Jakarta, Indonesia sebentar tadi.
Azizulhasni tetap berpuas hati dengan kejayaan tersebut selepas melintasi garisan penamat dengan masa 0.0024 saat (s) di belakang pelumba sensasi Belanda, Harrie Lavreysen yang menamatkan perlumbaan itu menerusi masa 10.239s.
Tempat ketiga pada aksi final di Velodrome Antarabangsa Jakarta itu pula menjadi milik Mikhail Yakovlev dengan catatan 10.423s.
Seorang lagi pelumba keirin negara, Mohd Shah Firdaus Sahrom terpaksa berputih mata apabila terlibat dalam kemalangan dengan Sam Dakin dari New Zealand pada saat-saat akhir perlumbaan tersebut. – KOSMO! ONLINE


Liga Super: Penang FC bangkit ikat KL City 2-2
Oleh MUHAMAD ARDIE PUTRA SUHAIMI

25 Februari 2023, 11:12 pm
KUALA LUMPUR – Pasukan Penang FC mempamerkan kebangkitan luar biasa selepas mencuri satu mata berharga selepas mengikat Kuala Lumpur City (KL City) 2-2 pada aksi pertama Liga Super sebentar tadi.
Pada aksi tersebut, skuad Penang FC yang dikendalikan oleh Chong Yee Fatt membariskan kesebelasan terbaik dengan kehadiran pemain import seperti Adriano, Rafael Vitor dan Ousmane Fane.
Sementara itu, KL City yang dibimbing oleh Bojan Hodak turut meletakkan skuad terkuat termasuk kapten pasukan yang juga pemain naturalisasi baharu Malaysia, Paulo Josue dan bekas penyerang Selangor FC, Herlison Caion.
Seperti dijangka, skuad Warga Kota berjaya meraih gol pertama hasil jaringan cantik menerusi sepakan percuma yang dilakukan pada minit ke-14.
Skuad Harimau Kumbang semakin tempang apabila diarahkan bermain 10 pemain selepas pemain pertahanan, A. Namathevan dilayangkan kad merah pada awal babak kedua.
Nasib pasukan pelawat bertambah parah apabila Josue meledak gol kedua peribadi selepas menyudahkan hantaran Haqimi Azim Rosli hasil serangan balas pantas pada minit ke-71.

Namun, pemain gantian Penang FC, Hadin Azman meniupkan semangat kebangkitan pasukan apabila merapatkan jurang dengan kedudukan 1-2 berselang dua minit kemudian.
Tekanan bertali arus yang dipamerkan akhirnya membuahkan hasil apabila Giovane Gomes menanduk masuk gol penyamaan pada minit ke-85 dengan kedudukan 2-2 kekal sehingga tamat perlawanan. – KOSMO! ONLINE


Shuhada cakap memang dia tak tahan – Puteri Sarah
Oleh MOHD. HAIKAL ISA

25 Februari 2023, 9:08 pm
PETALING JAYA – “Masa saya di Madinah, dia (Shuhada) ada DM saya melalui media sosial (Instagram).”
Demikian pengakuan Puteri Sarah atau nama sebenarnya, Puteri Sarah Liyana Megat Kamaruddin memberi bimbingan dan nasihat guaman kepada bekas isteri Hafidz Roshdi, Nurul Shuhada.
Jelas Sarah lagi, Shuhada meminta dia mendoakan agar urusan kehidupan dan rumah tangganya diberikan petunjuk ketika berada di Tanah Suci mengerjakan umrah.
“Dia DM dan ceritakan masalahnya. Shuhada meminta saya untuk mendoakannya.
“Dia juga bertanya, apa langkah yang patut diambil sebab dia memang tak tahu apa patut dilakukan,” katanya kepada Kosmo! Online usai majlis pertunjukan fesyen jenama terkemuka, Cosry di ibu negara, sebentar tadi.
Bagaimanapun ujar Sarah yang bakal muncul dengan drama rantaian terbaharu, Andai Itu Takdirnya menafikan bahawa rumah tangga Shuhada dan Hafidz berakhir disebabkan dirinya mempengaruhi wanita itu.

“Ada yang cakap saya ajar benda yang salah. Saya cuma mengajar macam mana nak menghadapi pihak ketiga.
“Apa tindakan yang perlu dibuat (dari segi undang-undang) kepada pihak ketiga. Apa yang berlaku kepada kehidupan Shuhada dan Hafidz tiada kena-mengena dengan saya.
“Saya cakap pada Shuhada, buat apa yang dia nak buat. Jangan buat kerana orang lain suruh.
“Apa yang hati dia (Shuhada) cakap pada dia. Shuhada pun cakap pada saya yang dia dah tak boleh nak tahan dan tak tahu nak buat apa.
“Saya kasihan. Saya sebagai wanita yang mengalami nasib sama faham penderitaannya. Pada saya, kalau menderita, ambil tindakanlah, bukan?
“Tapi, terpulang kepada dia sama ada nak stay (bertahan) atau tidak,” jelas ibu kepada dua orang cahaya mata itu.
Terdahulu, Sarah mengakui memberi bimbingan kepada Shuhada atau nama sebenarnya, Nurul Shuhada Mat Shukri apa yang perlu dilakukan sewaktu rumah tangga wanita itu dilanda badai disebabkan orang ketiga.
Sarah, 37, berkata menerusi TikTok, dia lega dapat membuka jalan membimbing wanita lain supaya terus kuat berdepan masalah rumah tangga.
“Ketika saya di Madinah, dia ada hubungi dan tanya macam mana dan minta saya beri tunjuk ajar. Tapi saya tak nak beritahulah.
“Dia minta bimbingan daripada saya dan minta doakan untuk dia ketika saya di Madinah dan Mekah hari itu. Memang saya tolong dia, saya bimbing dia langkah demi langkah apa nak buat.
“Laporan polis semua, pergi jabatan agama, saya yang bimbing dia,” katanya.
Media melaporkan Hafidz, 29, didakwa sudah menceraikan Nurul Shuhada dengan talak satu bersaksikan keluarga.
Nurul Shuhada juga akan ke mahkamah pada 1 Mac ini untuk pengesahan lafaz cerai tersebut. – KOSMO! ONLINE


Anak cef terkenal Britain peluk Islam
Oleh KOSMO!

25 Februari 2023, 10:00 pm
LONDON – Seorang anak cef terkenal Britain yang baru-baru ini dibebaskan dari penjara telah memeluk agama Islam bagi mengelakkan dirinya mengambil dadah, lapor portal berita MailOnlien hari ini.
Marco Pierre White Jr, 28, yang merupakan anak kepada cef terkenal , Marco Pierre White Snr. Dia berjanji tidak akan mengambil dadah lagi selepas membelanjakan lebih daripada £1 juta (RM530 juta) untuk pemulihan.
Marco  bebas selepas setahun dipenjarakan kerana melakukan kegiatan mencuri di kedai, memiliki pisau, memiliki heroin dan mendera seorang pengawal keselamatan pasar raya.
Namun, bintang Celebrity Big Brother itu berkata,  dia disokong oleh bapanya selepas menjadi seorang Muslim ketika  berjuang untuk kekal bersih’. Dia mula mengambil dadah pada usia hanya 13 tahun.
Dia kini merancang untuk menjadi seorang cef seperti bapanya.
Bercakap secara eksklusif kepada MailOnline, Marco yang bertatu tebal mengaku: “Lebih daripada £1 juta telah membazir kerana ketagihan saya. Tetapi, Islam telah membantu saya melalui segala-galanya”.

Menurutnya, dia telah menjalani pemulihan sebanyak 17 kali dan berada di penjara membuatkannya sedar bahawa sudah tiba masanya untuk tidak lagi menerima rawatan tersebut. – Agensi


Liga Super: Kelantan FC tumpas 1-2 di tangan Kuching City FC
Oleh MUSTAQIM MOHAMED

25 Februari 2023, 9:02 pm
KOTA BHARU – Kelantan FC membuka tirai saingan Liga Super 2023 dengan langkah kiri selepas tewas 1-2 kepada Kuching City FC di Stadium Sultan Muhammad IV di sini petang tadi.
Peringkat awal separuh masa pertama menyaksikan Kelantan FC mencipta tiga deretan peluang menjaringkan gol bermula dengan sepakan percuma kapten pasukan, Mario Arques Blasco yang terkena tiang pada minit ke-27.
Skuad The Red Warriors (TRW) hampir membuka jaringan melalui percubaan Miguel Angel Cifuentes yang sedikit tersasar pada minit ke-28 dan percubaan Christian Rontini pada minit ke-29 ditepis penjaga gawang Kuching City, Norazlan Razali.
Kelantan FC sekali lagi terlepas peluang menjaringkan gol apabila tandukan Cifuentes berjaya ditangkap kemas oleh Norazlan pada minit ke-36.
Peluang terbaik pasukan pelawat hadir pada minit ke-39 melalui tandukan Abdallah Sudi namun berjaya ditangkap kemas penjaga gawang tuan rumah, Mohamad Rozaimi Rahamat dan kedudukan 0-0 kekal sehingga tamat separuh masa pertama.
TRW terpaksa menunggu sehingga ke minit-51 untuk menceriakan 5,138 penyokongnya melalui rembatan Cifuentes yang menerjah jaring gawang pelawat untuk jaringan pembukaan perlawanan.

Kegembiraan kem tuan rumah bagaimanapun tidak kekal lama apabila Kuching City FC berjaya menyamakan kedudukan melalui jaringan Abdallah Sudi pada minit ke-58.
Kealpaan barisan pertahanan tuan rumah dihukum sekali lagi pada minit ke-71 apabila Abu Kamara dengan mudah menyudahkan peluang terhidang untuk gol kedua Kuching City FC.
Kuching City terus kental mempertahankan kedudukan sekali gus memastikan kemenangan 2-1 ke atas Kelantan FC. – KOSMO! ONLINE


Belanjawan 2023: Akta Perolehan Kerajaan langkah terbaik banteras rasuah negara
Oleh KOSMO!

25 Februari 2023, 8:57 pm
PETALING JAYA – Commerce Dot Com Sdn Bhd (CDC) selaku pemain industri yang terlibat secara langsung dalam pelaksanaan perolehan kerajaan menyokong cadangan terhadap penggubalan Akta Perolehan Kerajaan di bawah pentadbiran Kerajaan Perpaduan.
CDC dalam satu kenyataan berkata, perolehan kerajaan adalah salah satu bidang yang amat terdedah kepada perbuatan menyalah guna kuasa, rasuah serta penyelewangan dan pihaknya menyokong sepenuhnya hasrat kerajaan sepertimana dibetangkan Perdana Menteri, Datuk Seri Anwar Ibrahim pada sesi pembentangan Belanjawan 2023 semalam.
“Pendirian ini adalah mengambil kira keperluan undang-undang dan dasar perolehan yang lebih telus akan dapat membantu melengkapkan kawalan secara menyeluruh berkaitan proses perolehan kerajaan dan juga sistem ePerolehan sedia ada.
“Dalam masa yang sama, CDC juga menyambut baik cadangan meminda dan membentangkan Akta Perlindungan Pemberi Maklumat dalam usaha kerajaan membanteras rasuah dan salah laku,” katanya.
Tambah kenyataan itu, sebelum ini, cadangan pembentangan Akta Perolehan Kerajaan pernah dikemukakan pada tahun 2019, namun ditangguh oleh pentadbiran kerajaan pada ketika itu. – KOSMO! ONLINE


Kereta penghantar barangan berlubang dipercayai dibom
Oleh MOHAMAD NAUFAL MOHAMAD IDRIS

25 Februari 2023, 8:51 pm
SHAH ALAM – Seorang penghantar barangan dan parcel terkejut apabila kereta Perodua Myvi miliknya ‘dibom’ dalam kejadian di hadapan rumahnya di Padang Jawa, di sini baru-baru ini.
Dalam kejadian kira-kira pukul 3.50 pagi pada 17 Februari lalu, bumbung kenderaan milik lelaki berusia 35 tahun tersebut didapati berlubang disyaki terkena bahan letupan.
Ketua Polis Daerah Shah Alam, Asisten Komisioner Mohd. Iqbal Ibrahim berkata, kejadian tersebut disedari isteri mangsa yang melihat percikan api di atas kereta tersebut sebelum memaklumkan kepada mangsa yang berada di ruang tamu rumahnya.
Katanya, selang dua minit kemudian mangsa kemudiannya keluar dari rumah untuk memeriksa dan mendapati pekarangan kediamannya dipenuhi asap sebelum menghubungi polis.
“Hasil siasatan mendapati bumbung Perodua Myvi berwarna kuning milik mangsa itu berlubang. Lubang itu dipercayai kesan gelombang letupan kerana kesan lekukan besi bumbung kereta yang masuk ke arah dalam,” katanya dalam kenyataan malam ini.
Kata beliau, siasatan dan pemeriksaan pasukan forensik Ibu Pejabat Polis Kontinjen Selangor bersama forensik Bukit Aman dari unit Pemusnah Bom mendapati pembuatan bom adalah daripada individu yang mempunyai pengetahuan tentang bom.

Tambah Mohd. Iqbal, bahan letupan yang digunakan adalah jenis low explosive (serbuk belerang) dan teknik yang digunakan untuk menyebabkan letupan adalah teknik bakar kerana menjumpai sumbu dipercayai digunakan untuk memulakan letupan tersebut.
“Pemeriksaan dalam kereta pula tidak menjumpai apa-apa senjata atau benda asing lain. Seorang saksi kejadian iaitu jiran mangsa telah mendengar satu bunyi letupan yang kuat semasa kejadian.
“Setakat ini 10 saksi telah dirakam percakapan dan kes disiasat mengikut Seksyen 436 Kanun Keseksaan. Sebarang maklumat boleh disalurkan kepada Pegawai Penyiasat kes, Asisten Superintendan Mohammad Khairi di talian 012-2666025,” katanya. -KOSMO! ONLINE


Hujan lebat, ribut petir di Sabah hingga pukul 9 malam
Oleh KOSMO!

25 Februari 2023, 5:59 pm
PETALING JAYA – Amaran ribut petir dikeluarkan Jabatan Meteorologi Malaysia (MetMalaysia) melibatkan empat daerah di Sabah susulan jangkaan hujan lebat, ribut petir dan angin kencang bakal melanda kawasan tersebut sehingga pukul 9 malam ini.
MetMalaysia dalam laporan di Facebooknya berkata, antara kawasan berisiko adalah Pedalaman (Beaufort, Nabawan dan Keningau), Pantai Barat (Papar, Putatan, Penampang, Kota Kinabalu dan Tuaran), Tawau (Tawau dan Lahad Datu) dan Sandakan (Kinabatangan).
Sementara itu, dalam kenyataan lain, MetMalaysia mengeluarkan amaran angin kencang dan laut bergelora kategori pertama melibatkan perairan Johor Timur, Pahang, Terengganu, Kelantan, Sarawak, Sabah Barat dan Labuan sehingga 1 Mac 2023.
“Keadaan angin kencang dan laut bergelora ini adalah berbahaya kepada bot-bot kecil, rekreasi laut dan sukan laut,” katanya.
Selain itu, amaran kenaikan paras laut turut dikeluarkan merangkumi kawasan perairan Johor Timur, Pahang, Terengganu dan Kelantan bermula hari ini sehingga Selasa depan.
“Keadaan ini berisiko kepada limpahan air laut di pesisir pantai,” jelasnya. – KOSMO! ONLINE


Suami orang lebih sihat, bahagia berbanding lelaki bujang
Oleh KOSMO!

25 Februari 2023, 5:37 pm
DENVER, Colorado – Perkahwinan bahagia menjadi kunci kepada kehidupan lebih panjang dan lebih sihat, demikian menurut satu kajian di  Amerika Syarikat (AS) seperti dilaporkan portal berita MailOnline semalam.
Kajian itu mendapati golongan bujang seumur hidup adalah lebih dua kali ganda berkemungkinan meninggal dunia akibat kegagalan jantung dalam tempoh lima tahun selepas didiagnosis berbanding lelaki yang sudah berkahwin.
Situasi itu berlaku kerana golongan yang tidak berkahwin  tidak mempunyai orang lain untuk  memantau kesihatan mereka.
Kesan serupa juga berlaku kepada golongan lelaki yang telah menjadi balu, bercerai atau berpisah.
Penemuan itu adalah berdasarkan analisis lebih  6,800 orang dewasa di  AS.
Ahli-ahli akademik dari Universiti Colorado mengambil data daripada kajian sedia ada yang melibatkan sejumlah orang dewasa berumur 45 tahun dan ke atas sebelum mengumumkan penemuan mereka itu.

Sebelum ini, beberapa kajian mendapati perkahwinan adalah baik untuk kesihatan manusia.
Pada tahun 2010, Pertubuhan Kesihatan Sedunia (WHO) mendapati  berkahwin mampu mengurangkan risiko mengalami kemurungan dan kebimbangan berbanding golongan bujang – Agensi


Gambar lama Anwar, Wan Azizah ketika belanjawan tarik perhatian
Oleh KOSMO!

25 Februari 2023, 6:47 pm
PETALING JAYA – Perkongsian isteri Perdana Menteri, Datuk Seri Dr. Wan Azizah Wan Ismail mengenai gambarnya bersama Datuk Seri Anwar Ibrahim pada hari pembentangan Belanjawan menarik perhatian ramai.
Dua gambar berbeza tahun yang diambil pada hari pembentangan belanjawan dimuat naik isteri Wan Azizah di laman Twitter miliknya.
Gambar pertama menyaksikan kedua-dua mereka mengenakan pakaian warna biru sempena Belanjawan 2023 semalam.
Dalam masa sama, Wan Azizah berkongsi gambar difahamkan pada hari pembentangan belanjawan sewaktu Anwar memegang jawatan Timbalan Perdana Menteri dan juga Menteri Kewangan ketika itu.
Kelihatan beliau memakai baju dan tudung bercorak bunga, manakala Anwar memakai baju Melayu warna ungu.
“Dulu dan sekarang. Semoga Allah sentiasa merahmati segala usaha kita,” katanya mengimbas kenangan bersama Anwar menerusi hantaran berkenaan pagi tadi.

Menjengah ke ruangan komen, pengguna laman sosial memuji pasangan tersebut serta membandingkan gambar dahulu dengan semalam.
“Handsome (tampan) dan cantik sungguh DSAI dan Kak Wan masa muda. Walhal waktu itu dah 50-an juga,” kata seorang pengguna Twitter.
“Manis sungguh, yang gambar sebelah tu walaupun terbalik rangkul, pun comel juga. Semoga dalam rahmat Allah sentiasa datuk seri berdua,” kata seorang lagi pengguna media sosial. – KOSMO! ONLINE


Permohonan pencen ilat diputuskan Jemaah Doktor
Oleh KOSMO!

25 Februari 2023, 6:35 pm
PETALING JAYA – Permohonan Pencen Ilat yang dibuat warga emas, Mat Izam Mohd. Kalam adalah bergantung kepada pertimbangan yang diputuskan Jemaah Doktor (JD) dan Jemaah Doktor Rayuan (JDR).
Ketua Pegawai Komunikasi dan Hal Ehwal Korporat Pertubuhan Keselamatan Sosial (Perkeso), Izad Raya berkata, panel JD dan JDR adalah pakar-pakar perubatan yang ditentukan Kementerian Kesihatan dan ia tiada kaitan serta di luar bidang kuasa pihaknya.
“Mat Izam memohon Pencen Ilat pada Oktober 2020 dan Mei tahun berikutnya. Jemaah Doktor di Hospital Tuanku Jaafar, Seremban mengesahkan keadaan kesihatannya ketika itu tidak ilat seterusnya tidak layak menerima Pencen Ilat.
“Beliau seterusnya membuat rayuan pada Ogos 2021 dan tidak diluluskan Jemaah Doktor Rayuan yang bersidang dua kali apabila didapati keputusan Penilaian Kehidupan Seharian dan Kadar Kemerosotan Keseluruhan menunjukkannya tidak ilat.
“Perkeso menegaskan keputusan permohonan pencen ini dikawal oleh peraturan dan garis panduan yang ditetapkan dalam Akta Keselamatan Sosial Pekerja 1969 dan Peraturan-Peraturan (Am) Keselamatan Sosial Pekerja 1971,” katanya semalam.
Jelasnya, isteri Mat Izam, Heryati Tayalis yang mengalami kemalangan di rumah hingga menyebabkan beliau lumpuh juga telah memohon Pencen Ilat pada 2020.

“Isteri beliau didapati layak untuk Bantuan Ilat serta layak menerima kerusi roda dan lampin pakai buang.
“Setelah berita mengenai permohonan Pencen Ilat Mat Izam disiarkan akhbar, wakil Perkeso Negeri Sembilan mengunjungi beliau serta memberi penerangan mengenai keputusan JDR dan beliau menerima penjelasan kami,” ujarnya.
Tambahnya, Perkeso sentiasa prihatin terhadap kes seperti ini dan turut berusaha untuk membantu pencarum mendapatkan bantuan lain.
“Mat Izam bersetuju menyer tai Program Sinergi Sosial kendalian Perkeso yang mana kes beliau akan dirujuk kepada Pusat Pungutan Zakat, Majlis Agama Islam Negeri Sembilan.
“Perkeso juga telah membekalkan beliau dengan Kotak Prihatin yang mengandungi bahan keperluan dapur seperti teh, milo, susu dan barang kering yang lain.
“Pihak kami sedang menguruskan khidmat pakar terapi fisio bagi beliau dan isteri serta membantu Mat Izam membuat permohonan semula bagi Pencen Ilat,” ujarnya. – KOSMO! ONLINE


Belanjawan 2023: Cuepacs perlu rasional kemampuan kerajaan
Oleh MOHD AZLI ADLAN

25 Februari 2023, 7:04 pm
DUNGUN – Kongres Kesatuan Pekerja-Pekerja Di Dalam Perkhidmatan Awam (Cuepacs) perlu rasional tentang keupayaan kerajaan dalam memenuhi semua tuntutan penjawat awam.
Timbalan Perdana Menteri, Datuk Seri Dr. Ahmad Zahid Hamidi berkata, walaupun tidak dapat menaikkan gaji 1.7 penjawat awam pada masa ini, ia tidak bermakna kerajaan mengenepikan kebajikan golongan berkenaan.
“Pada hemat saya, Perdana Menteri (Datuk Seri Anwar Ibrahim) juga memberikan keprihatinan tinggi kepada permintaan penjawat awam.
“Ia termasuk pemberian wang khusus (imbuhan) sebanyak RM700 untuk Aidilfitri dan RM350 bagi pesara,” katanya di Bandar Al Muktafi Billah Shah di sini hari ini.
Terdahulu Presiden Cuepac, Datuk Adnan Mat dipetik kecewa dengan pembentangan Belanjawan 2023 yang dilihat beliau tidak mampu menyelesaikan masalah tekanan kos sara hidup.
Ahmad Zahid berkata, pengumuman imbuhan raya tersebut adalah langkah baik bagi peringkat permulaan terhadap memenuhi permintaan Cuepacs berkenaan.

Tambah beliau, Cuepacs sebagai sebuah organisasi yang menjaga kepentingan penjawat awam susah pasti memahami kekangan kewangan sedang dihadapi kerajaan pada masa ini.
“Sebanyak RM46 bilion daripada RM388.1 bilion peruntukan dibentang dalam Belanjawan 2023 adalah untuk membayar faedah hutang.
“Itu belum termasuk pembayaran wang pencen (yang perlu ditanggung kerajaan),” katanya. – KOSMO! ONLINE


Isteri Hafidz hubungi saya, minta bimbingan – Puteri Sarah
Oleh HANISAH SELAMAT

25 Februari 2023, 6:06 pm
PETALING JAYA – “Ketika di Madinah, Nurul Shuhada ada hubungi tanya saya macam mana dan minta beri tunjuk ajar.”
Demikian pendedahan aktres, Puteri Sarah Liyana Kamaruddin merujuk kepada panggilan telefon daripada isteri pelakon Hafidz Roshdi ketika dia sedang mengerjakan umrah, bulan lalu.
Perkara tersebut dikongsikan bintang Andai Itu Takdirnya itu menerusi siaran langsung TikTok malam tadi dengan menyatakan Nurul Shuhada Mat Shukri meminta pandangan berhubung masalah ‘penyondol’.
“Dia meminta bimbingan saya dan doakan untuk dia ketika saya di Madinah dan Mekah tempoh hari. Memang saya tolong dia, saya bimbing dia langkah demi langkah.
“Laporan polis semua, pergi jabatan agama, saya yang bimbing dia,” katanya yang mengakui prihatin dengan nasib isteri teraniaya.
Bersemangat membantu insan senasib, Puteri Sarah terbuka memberi bantuan dari segi khidmat nasihat supaya mereka tahu perkara yang perlu dilakukan.

“Saya berjuang bukan untuk saya saja, tapi juga untuk wanita yang teraniaya. Saya bukakan jalan, itu niat saya,” katanya lagi.
Pada masa sama, bantuan dihulurkan bertujuan untuk menyuntik semangat supaya mereka mampu bangkit demi anak-anak.
Malah kata ibu kepada dua cahaya mata itu, perkongsian secara terbukanya bukan cubaan menyingkap cerita buruk orang, selain meminta netizen tidak membuat fitnah terhadapnya.
“Tak, saya tak cerita apa-apa pasal orang. Saya kata saya ‘guide’ dia, awak yang negatif. Saya tak cerita keburukan siapa. Saya kata saya hanya beri panduan.
“Jangan awak nak fitnah,” tambah isteri pertama kepada pengarah Shamsul Yusof itu.
Kelmarin, Hafidz, 29, menceraikan isterinya dengan talak satu menerusi panggilan telefon bersaksikan keluarga.
Nurul Shuhada juga akan ke mahkamah pada 1 Mac ini untuk pengesahan lafaz cerai tersebut.
Kemelut rumah tangga pasangan yang mempunyai dua anak itu tercetus selepas didakwa berdepan gangguan seorang wanita. – KOSMO! ONLINE


Insentif RM250,000 disalur kepada 100 peniaga
Oleh DIYANATUL ATIQAH ZAKARYA

25 Februari 2023, 6:42 pm
MELAKA – Kementerian Pembangunan Usahawan dan Koperasi (Kuskop) menerusi agensi UDA Holdings Berhad (UDA) menyalurkan insentif bernilai RM250,000 kepada 100 usahawan di Hab Keusahawanan Morten Walk di Kampung Morten, di sini hari ini.
Menterinya, Datuk Ewon Benedick berkata, insentif itu merupakan program di bawah Program Pembangunan Usahawan UDA (PPUU) untuk meningkatkan bilangan usahawan yang berkelayakan, berdaya maju dan berdaya tahan dalam sektor Perusahaan Mikro, Kecil dan Sederhana (PMKS).
“Kementerian menerusi agensi UDA mengambil langah proaktif membangunkan Hab Keusahawanan Morten Walk bagi menyediakan akses pasaran menerusi penyediaan fasiliti di lokasi strategik dan kondusif.
“Selain menawarkan ruang niaga di tengah bandar, UDA turut menyediakan insentif pembiayaan dalam bentuk rebat sewa, kos pengurusan atau manfaat fasiliti yang disalurkan kepada 100 usahawan di hub itu pada hari ini dengan jumlah pembiayaan sebanyak RM250,000,” katanya.
Beliau berkata demikian pada program lawatannya ke Morten Walk di Kampung Morten, di sini. Turut hadir ialah Ketua Pegawai Eksekutif UDA, Datuk Sr. Mohd. Salem Kailany.
Pada program itu seramai 14 usahawan turut diberikan surat tawaran perniagaan yang dijangka beroperasi pada April ini.

Tambahnya, pengoperasian Hab Keusahawanan Morten Walk juga dianggarkan akan menjana 1,500 peluang pekerjaan termasuklah pekerja untuk penyewa, pembekal dan kontraktor perkhidmatan.
Dalam pada itu, beliau turut menzahirkan penghargaan kepada Perdana Menteri Datuk Seri Anwar Ibrahim atas keprihatinan mengangkat golongan usahawan menerusi peruntukan keseluruhan berjumlah RM732 juta yang diumumkan dalam Belanjawan 2023 semalam.
Peruntukan itu merangkumi RM520 juta perbelanjaan pembangunan dan RM212 juta perbelanjaan mengurus.
“Sejumlah RM30 juta diperuntukan bagi penyediaan ruang niaga strategik usahawan perusahaan kecil dan sederhana (PKS) dan penjaja kecil di bawah program Malaysia Entrepreneur Hub (Hab Keusahawanan) oleh UDA Holdings Berhad, semalam,” katanya.
Sementara itu Mohd. Salem berkata, UDA sentiasa menyokong hasrat kerajaan dan kementerian dalam usaha pemerkasaan golongan usahawan di negara ini.
“UDA komited menggalas tanggungjawab tersebut dengan menyediakan pelbagai insentif di bawah PPUU antaranya Malaysia Entrepreneur Hub, Program Insentif Usahawan UDA (PIUU), UDA One Stop Retail Centre MARI Mart, UDA Craft Corner KIRANA dan UDA Niaga.
“UDA juga berharap pembangunan Hab Keusahawanan Morten Walk di bawah program Malaysia Entrepreneur Hub ini dapat terus mempergiat aktiviti keusahawanan seterusnya merancakkan lagi sosioekonomi tempatan,” katanya.
Jelasnya, hab itu dibangunkan di atas tanah berkeluasan 1.68 hektar dengan nilai kos pembangunan sebanyak RM8 juta yang terletak di tengah bandar berdekatan dengan tarikan utama seperti Perkampungan Tradisional Kampung Morten, Jambatan Kampung Morten, Melaka River Cruise dan Menara Taming Sari.
“Inisiatif ini seiring dengan penjenamaan baharu UDA iaitu ‘LIFE’ yang memfokuskan kepada kelangsungan serta kelestarian dalam kehidupan atau sustainability.”
“UDA merancang untuk membangunkan lebih banyak Hab Keusahawanan di seluruh negara antaranya di Heritage Walk, Jalan Sultan Ismail dan Odeon Walk, Jalan Tuanku Abdul Rahman di Kuala Lumpur serta di Kuala Terengganu Golf Resort, Terengganu dengan peruntukan pembangunan bagi setiap hab dianggarkan sebanyak RM10 juta,” katanya. -KOSMO! ONLINE.


Pura-pura jadi anggota polis, curi kenderaan pandu uji
Oleh KOSMO!

25 Februari 2023, 6:54 pm
PETALING JAYA – Empat individu termasuk seorang lelaki dipercayai menyamar sebagai anggota polis ditahan selepas melarikan sebuah kenderaan yang dipandu uji di sebuah pusat jualan kenderaan di Jalan Ampang pada 15 Februari lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku apabila seorang jurujual berusia 26 tahun didatangi suspek lelaki yang ingin memandu uji sebuah kenderaan jenis Honda Civic FK8 Type R berwarna hitam.
Katanya, suspek datang dengan menaiki sebuah kenderaan Perodua Myvi berwarna putih dengan dipandu oleh seorang lagi individu lain.
“Pengadu mendapati pelanggan tersebut memakai uniform lengkap seperti seorang anggota polis.
“Pada 12 tengah hari, ketika memandu uji kenderaan, suspek meminta pengadu membelikan tambah nilai kad prabayar telefon di sebuah stesen minyak di Pandan Jaya sebelum melarikan kereta terbabit,” katanya dalam kenyataan di sini hari ini.
Mohamad Farouk berkata, pada 18 Februari lalu, sepasukan polis dari Ibu Pejabat Polis Daerah Ampang Jaya telah melakukan beberapa siri tangkapan terhadap empat individu tersebut termasuk seorang wanita berusia 30 hingga 40 tahun di Selayang, Selangor, Alor Star dan Jitra, Kedah.

“Pemeriksaan lanjut mendapati dua suspek merupakan penganggur, seorang adalah pekerja bengkel dan seorang lagi penjaja makanan.
Tambahnya, Modus operandi suspek ialah menyamar sebagai anggota polis dan melakukan curi kenderaan dengan mempedaya jurujual untuk keluar dari kenderaan sebelum melarikan kenderaan tersebut, selain suspek mencuri kenderaan untuk tujuan menjual.
Jelasnya, kerugian dianggarkan bernilai RM270,000.
“Pihak polis turut merampas sebuah kereta Myvi, kereta Honda KH8 serta kunci dan peralatan kenderaan yang dibuka, sepasang uniform operasi polis, beberapa telefon bimbit dan peralatan lain untuk membantu siasatan,” katanya.
Ujarnya, kesemua ditahan direman selama empat hari bermula hari ini dan disiasat di bawah Seksyen 379A Kanun Keseksaan iaitu curi kenderaan – KOSMO! ONLINE


Perkeso selesai bayar lebih RM170,000
Oleh KOSMO!

25 Februari 2023, 6:41 pm
PETALING JAYA – Pertubuhan Keselamatan Sosial (Perkeso) secara keseluruhannya telah membayar faedah kewangan sebanyak RM170,223.84 kepada pencarum, Mohd. Azri Ibrahim bagi faedah Hilang Upaya Sementara (HUS) dan Hilang Upaya Kekal (HUK).
Sehubungan itu, Ketua Pegawai Komunikasi dan Hal Ehwal Korporat Perkeso, Izad Raya dalam kenyataan berkata, pihaknya telah menyemak kes berkenaan dan mendapati Mohd. Azri pernah membuat beberapa permohonan tuntutan faedah berikutan kecederaan yang dialaminya dalam satu kemalangan.
“Mohd. Azri membuat permohonan tuntutan faedah kali pertama setelah mengalami kecederaan lumbar tulang belakang L4 dan L5 selepas kemalangan pada April 2017 dan Perkeso telah meluluskan bayaran HUS untuk cuti sakit selama 20 hari sebanyak RM1,475.56 pada Mei tahun sama.
“Pencarum turut membuat permohonan faedah berkaitan Bencana Pekerjaan berhubung kecederaan yang dialami akibat kemalangan itu. Penilaian Perkeso mengesahkan dia mengalami kecederaan L4/L5, L5S1 Lumber Disc with Radiculopathy dan telah meluluskan faedah HUS sebanyak RM34,242.48 pada Ogos 2017.
“Pada September 2019, pencarum membuat permohonan faedah kali ketiga dan disahkan mengalami Bencana Pekerjaan dengan kecederaan sakit belakang L4/L5, L5S1 Lumber Disc with Radiculopathy pada Mei 2021 dan Perkeso membayar RM39,480.02 bagi bilangan cuti sakit 378 hari,” katanya.
Tambahnya, Mohd. Azri sekali lagi memohon faedah HUK pada Ogos 2022 dengan kecederaan yang sama.

Sehubungan itu, katanya, Jemaah Doktor (JD) meluluskan permohonan tersebut dan Perkeso membuat bayaran pembayaran faedah HUK RM95,025.78 pada September 2022.
“Pencarum pada November 2021 telah membuat permohonan Pencen Ilat bagi kecederaan yang sama, namun JD mengesahkan dia tidak ilat, kemudiannya membuat permohonan rayuan sebulan selepasnya dan pada 2022, Mohd. Azri mengemukakan permohonan rayuan baharu kali kedua dan JD mengesahkan dia tidak ilat.
“Akta Keselamatan Sosial Pekerja 1969 (Akta 4) menyatakan bahawa seseorang berinsurans hendaklah dianggap sebagai menghidap keilatan, jika, oleh sebab sesuatu keadaan uzur tertentu yang berkekalan, tidak berupaya mengambil bahagian dalam apa-apa kegiatan yang mendatangkan pendapatan,” katanya.
Terdahulu, Mohd. Azri Ibrahim, 42, yang merupakan bekas pekerja kilang mendakwa permohonannya untuk memperoleh pencen ilat Perkeso telah ditolak sebanyak enam kali dengan alasan faktor usianya masih muda. – KOSMO! ONLINE


Model wanita akan bogel naik bas jika Napoli menang Liga Juara-Juara
Oleh KOSMO!

25 Februari 2023, 7:00 pm
NAPOLI –  Seorang model wanita, Paola Saulino membuat pengumuman mengejutkan apabila berjanji akan  bogel semasa menaiki bas jika kelab bola sepak Napoli menang  Piala Liga Juara-Juara Kesatuan Bola Sepak Eropah (UEFA), lapor portal berita Daily Star semalam.
Dia yang berusia 33 tahun berjanji untuk meraikan kejayaan kelab bola sepak itu dengan menaiki bas di bandar raya Napoli, Itali dalam keadaan tanpa  seurat benang.
“Saya boleh katakan kepada pembaca Daily Star bahawa saya akan melakukan sesuatu yang gila dan meraikannya. Saya akan menaiki bas dalam keadaan bogel.
“Ia adalah sesuatu yang saya boleh dan mampu lakukan. Sejujurnya,  saya tidak fikir menyewa bas adalah perkara  paling mahal di dunia. Saya fikir dengan kemungkinan €3,000 (RM14,068) saya akan melakukannya dan saya boleh menghubungi orang yang boleh menyewakan saya bas atau boleh menyediakan perkhidmatan ini,” katanya.
Pada September tahun lalu, Napoli menewaskan Liverpool 4-1 untuk mara ke pusingan kalah mati yang berjaya disertai oleh 16 kelab bola sepak Eropah.
Dalam perlawanan pertama pusingan 16 itu yang berlangsung dalam minggu ini, Napoli berjaya mengalahkan kelab bola sepak Frankfurt dari Jerman dengan keputusan 2-0. – Agensi


Belanjawan 2023: MCMC komited kukuh kesalinghubungan ekosistem digital
Oleh MOHD RIDZAUDDIN ROSLAN

25 Februari 2023, 3:35 pm
CYBERJAYA- Suruhanjaya Komunikasi dan Multimedia Malaysia (MCMC) terus komited dalam memperkasakan kesalinghubungan serta mengukuhkan ekosistem digital negara merentasi pelbagai sektor industri dan rakyat di negara ini.
Komitmen itu dinyatakan MCMC sebagai menyambut baik mandat Menteri Komunikasi dan Digital, Fahmi Fadzil yang mengutamakan kemudahan Internet untuk rakyat sekali gus merealisasikan Dekad Keemasan Ekonomi Digital sempena Belanjawan 2023.
Jabatan Komunikasi Korporat MCMC berkata, komitmen itu melibatkan Pelan Jalinan Digital Negara (JENDELA), pelaksanaan 5G, inisiatif capaian internet di Program Perumahan Rakyat (PPR), pemerkasaan Perusahaan Kecil dan Sederhana (PKS) melalui Pusat Ekonomi Digital (PEDi).
Katanya, ia juga merangkumi peruntukan Skim Geran Pendigitalan PKS selain usaha membanteras scam menerusi Pusat Respons Scam Kebangsaan (NSRC).
“Inisiatif JENDELA dibangunkan untuk meningkatkan liputan kesalinghubungan dan penyediaan perkhidmatan internet berkualiti kepada rakyat, sektor perniagaan dan pihak berkepentingan.
“Menjelang hujung 2025, JENDELA beraspirasi untuk memperluaskan akses Gigabit bagi jalur lebar talian tetap kepada sembilan juta premis seterusnya membolehkan 100 peratus kawasan berpenduduk mendapat liputan serta mencapai purata kelajuan jalur lebar mudah alih pada 100Mbps,” katanya dalam satu kenyataan di sini tadi.

Jelasnya, JENDELA Fasa 2 (2023-2025) akan memberi tumpuan dalam penyediaan liputan Internet bagi baki tiga peratus kawasan berpenduduk serta memperluaskan akses Gigabit bagi jalur lebar talian tetap kepada sembilan juta premis di seluruh negara.
“Bagi tahun 2023, sejumlah RM725 juta telah diperuntukkan bagi pelaksanaan ketersambungan digital di 47 kawasan perindustrian dan hampir 3,700 buah sekolah.
“Usaha pembangunan rangkaian 5G itu giat dijalankan di seluruh negara serta melepasi sasaran awal iaitu 50 peratus liputan kawasan berpenduduk pada akhir tahun 2022.
Menjelang hujung tahun 2023, sasaran bagi liputan rangkaian 5G adalah 80 peratus kawasan berpenduduk,” jelasnya.
Dalam usaha menyediakan capaian Internet kepada kawasan komuniti, katanya, sebanyak 40,000 unit PPR disasarkan mendapat kemudahan internet tahun ini.
“PEDi yang tertumpu di kawasan luar bandar dan pedalaman menawarkan perkhidmatan capaian internet, program latihan ICT dan bertindak sebagai pusat transformasi serta pemangkin ekonomi digital kepada usahawan menerusi bantuan pendigitalan.
“Peniaga kecil akan diperkasakan dengan pengetahuan ICT dan e-Dagang menerusi PEDi. Bagi tahun ini, MCMC menyasarkan untuk menyediakan kemudahan PEDi sekurang-kurangnya satu PEDi di setiap kawasan Dewan Undangan Negeri,” ujarnya. – KOSMO! ONLINE.


Kerispatih gamit nostalgia, terima kasih Anuar Zain
Oleh MOHD. HAIKAL ISA

25 Februari 2023, 4:35 pm
KUALA LUMPUR – Mendendangkan lebih 20 buah lagu, Kerispatih bersama bekas vokalisnya, Sammy Simorangkir membuatkan lebih 2,000 audiens terbuai dengan nostalgia lampau.
Dengan durasi lebih dua jam bertempat di Zepp Kuala Lumpur, Kerispatih yang kini dianggotai Badai selaku keyboard, Anton (dram), Arief (gitaris), Andika (bass) dan vokalis Fandy membuktikan bahawa muzik mereka kekal menjadi laungan para peminat di Malaysia.
Nuansa konsert bermula sekitar pukul 8.30 malam itu diberi judul Moments of Kerispatih with Sammy Simorangkir.
Penyatuan Sammy dan Kerispatih di atas pentas sama menjadi saksi bahawa muzik band kelahiran seberang yang pernah menjadi fenomena utama suatu ketika dahulu masih ditagih peminat tanah air.
Siapa mampu menidakkan galau rasa ditinggalkan antem seperti Mengenangmu, Tapi Bukan Aku dan Bila Rasaku Ini Rasamu.
Meskipun vokalis asal, Sammy dan Kerispatih tidak lagi bersama sebagai satu kumpulan namun itu tidak menjadi penghalang buat mereka melahirkan sebuah persembahan yang sangat menggamit memori mereka yang membesar sekitar awal 2000-an.

“Bagi saya sendiri, persembahan ini adalah momen yang sangat bernostalgia. Dulu kami semua belum bernikah dan belum punya anak. Sekarang dah lain.
“Konsert bersama Kerispatih memang memori yang indah. Saya sangat bahagia berada di Malaysia. Dah bertahun-tahun lamanya, orang Malaysia masih ingat lagi kami,” katanya pada sidang media ringkas sebelum melunaskan konsert, malam tadi.
VOKALIS unggul tanah air, Anuar Zain turut hadir memberi sokongan terhadap Kerispatih yang menyaksikan kumpulan tersebut mendendangkan lagu popularnya, Lelaki ini sebagai ‘tribute’ kepada dirinya.
Di atas pentas, Sammy dan Fandy bertukar baton menghibur audiens dan ada ketikanya, mereka bersatu sebagai satu kumpulan dan memberi simbolik bahawa muzik itu sifatnya menyatukan bukan memisahkan.
Listrik vokal Sammy masih lagi luar biasa dan begitu juga energi yang dicernakan vokalis baharu Kerispatih, Fandy. Sebagai satu kumpulan mereka bermuafakat memberi yang terbaik buat tatapan audiens di Malaysia.
Selain menghibur dan menyelak kembali nostalgia lama, satu perihal yang menjadi percakapan pada malam persembahan adalah apresiasi Sammy kepada vokalis unggul Malaysia, Anuar Zain.
Kata Sammy yang sempat mendendangkan lagu dipopularkan Anuar bersama Kerispatih berjudul Lelaki Ini, mereka sangat terhutang budi dengan figura hebat itu.
“Masa datang ke Malaysia belasan tahun lalu, kami (Kerispatih) hanyalah band baharu yang tak ‘ngerti’ apa itu Kuala Lumpur dan kami harus terbang ke bandar tersebut.
“Waktu itu, kami terima penghargaan Anugerah Era. Ada karpet merah di mana-mana. Semua orang pakai tuxedo dan busana cantik-cantik, saya pakai seluar jeans koyak.
“Datang seorang lelaki gagah memperkenalkan diri kepada saya di belakang pentas acara berlangsung dan orang itu adalah Anuar Zain.
“Seorang artis Malaysia yang sangat luar biasa memberikan albumnya kepada kami ketika itu, buat kami tersentak. Kami bukan siapa-siapa waktu itu,” cerita Sammy.
Anuar atau nama sebenarnya, Shahrul Anuar Zain, 54, turut hadir menyaksikan konsert dan memberikan tepukan sambil berdiri (standing ovation) terutama ketika Kerispatih dan Sammy memberi hormat menyanyikan lagu Lelaki Ini dengan rendisi tersendiri.
Kerispatih dan Sammy turut mendendangkan lagu deepcut (kurang lazim di telinga peminat) seperti Akhir Penantian, Kejujuran Hati dan Tertatih.
Moments of Kerispatih with Sammy Simorangkir dianjurkan oleh 4ward, Tiger Wong Entertainment dan MHT Live. – KOSMO! ONLINE


KPWKM perlu RM86 bilion tubuh Jabatan Pembangunan Kanak-Kanak
Oleh TUAN NURHIDAYAH TUAN AB.GHANI

25 Februari 2023, 4:04 pm
KUALA LUMPUR- Kementerian Pembangunan Wanita, Keluarga dan Masyarakat (KPWKM) memerlukan bajet berjumlah lebih RM86 bilion termasuk menjaga kebajikan pekerja serta menambah bilangan pegawai yang berkaitan dengan Jabatan Pembangunan Kanak-Kanak.
Menterinya, Datuk Seri Nancy Shukri berkata, ia susulan kerja yang meluas sehingga menyebabkan seorang pegawai terpaksa mengambil sehingga tujuh tugasan berlainan.
“Daripada tugas pentadbiran kepada penganjuran dan penganjuran acara kepada membantu mangsa membuat laporan polis kepada memberi rundingan untuk mangsa. Ini adalah beberapa tugas yang ditanggung oleh pegawai bertugas setiap hari
“Kami menjangka lebih 86 bilion diperlukan untuk menubuh jabatan berkenaan dan ia perlu dilakukan secara sedikit demi sedikit.
“Dalam pada itu, kami sudah melahirkan serta memperkenalkan garis panduan baharu kepada pegawai-pegawai agar tugas dijalankan lebih mantap berbanding sebelum ini,” jelasnya pada sidang media ketika menghadiri Program Keusahawanan Wanita [email protected] bertempat di The Grand Campbell Hotel, di sini tengah hari.
Seterusnya, beliau berkata, pihaknya bercadang menubuhkan jabatan berkenaan bermula pada tahun ini namun, ia juga bergantung kepada bajet yang diperuntukan oleh kerajaan.

Mengulas lanjut Program Keusahawanan Bangkit @ KPWKM, katanya, seramai 16,950 orang wanita telah mendapat manfaat bantuan MyKasih Kapital dan menjalankan perniagaan yang mereka ceburi sejak ia mula dilancarkan.
“Bermula Januari 2023 hingga hari ini, seramai 2,180 orang peserta telah menghadiri kursus Program Wanita [email protected] MyKasih Kapital yang meliputi peserta dari seluruh negara.
“Hasil pemantauan selepas enam bulan, daripada 14,770 peserta, 90 peratus peserta telah meningkatkan pendapatan dari RM500 hingga RM1,000 sebulan.
“Sementara, 10 peratus lagi telah mendapat peningkatan sehingga RM 3,000 sebulan,” jelasnya. -KOSMO! ONLINE.


Coast Guard Malaysia: Ops Helang ‘terbang’ ke Itali
Oleh HANISAH SELAMAT

25 Februari 2023, 3:45 pm
PETALING JAYA – Meraih kutipan RM5 juta dalam tempoh dua minggu tayangan, filem Coast Guard Malaysia: Ops Helang terus melakar kecemerlangan apabila dicalonkan menyertai Festival Filem Far East (FEFF) di Itali.
Penerbitnya, Arie Zaharie berkata, wakil penganjur FEFF menghubunginya bagi memaklumkan mengenai berita pencalonan tersebut, baru-baru ini.
“Saya dihubungi pihak Festival Filem Antarabangsa Malaysia yang menjadi rakan kolaborasi dengan FEFF sejak bertahun-tahun lalu.
“Mereka memaklumkan ingin mencalonkan filem ini ke acara FEFF yang dijadualkan berlangsung di Udine, Itali pada April depan.
“Bagi melengkapkan penyertaan, pihak kami pun sudah menghantar bahan yang diperlukan mengikut syarat ditetapkan,” katanya kepada Kosmo! Online.
ARIE Zaharie (tiga dari kiri) bersama barisan pelakon Coast Guard Malaysia: Ops Helang dan rakan strategik filem itu. Foto – AMIR KHALID
Selain Coast Guard Malaysia: Ops Helang, dua filem tempatan lain yang turut berada dalam senarai FEFF adalah The Assistant dan Talbis Iblis.

Filem arahan Allahyarham Pitt Hanif tersebut mencatat jumlah kutipan RM5 juta selepas 10 hari pertama ditayangkan di lebih 140 pawagam seluruh negara.
Katanya lagi, selepas minggu kedua, naskhah berkenaan masih mendapat sambutan hangat dengan jumlah pawagam yang menurun sedikit ke angka 103 premis.
Maklum balas memberangsangkan diterima daripada penonton sekali gus menunjukkan potensi filem tersebut boleh meraih lebih banyak kutipan sehingga RM7 juta sepanjang musim cuti sekolah ini.
“Buat masa ini, kedudukan naskhah ini di panggung wayang berada di tangga ketiga dengan filem blockbuster Hollywood iaitu Ant Man menduduki carta teratas.
“Kami yakin ramai lagi akan ‘turun’ membawa anak-anak mengikuti kisah yang sarat unsur kenegaraan dan semangat juang ini bersandarkan komen penonton sebelum ini.
“Kami juga difahamkan ramai yang menonton lebih daripada sekali disebabkan tidak puas menyaksikan plot kisah yang sarat pengajaran,” ujarnya.
ARIE ZAHARIE
Pada masa sama, pemilik Arie Azharie Production itu menyatakan impak yang diterima filem berkenaan turut menarik minat platform penstriman, Amazon menayangkannya di saluran itu bermula Jun depan.
“Kami berbesar hati apabila saluran OTT (Over The Top) seperti Amazon ‘terpikat’ dengan keistimewaan Coast Guard Malaysia: Ops Helang yang tentu saja dapat diikuti peminat filem aksi luar negara,” katanya.
Filem yang menelan kos sebanyak RM13 juta tersebut menampilkan Saharul Ridzwan dan Julia Farhana Marin selaku bintang utama, selain Adlin Aman Ramlee, Sabri Yunus, Aziz M. Osman dan Hazama.
Mengetengahkan ketangkasan Agensi Penguatkuasaan Maritim Malaysia (APMM) menjaga keselamatan perairan negara, karya aksi tersebut menggunakan aset ketenteraan seperti tiga kapal besar, empat helikopter, 10 bot laju dan kelengkapan senjata api serta ‘machine gun’.
Menjalani penggambaran selama 60 hari di sekitar Pulau Langkawi, Kedah dan Kuantan, Pahang pada 2019, bagi menghidupkan babak, produksi turut membina perkampungan lanun yang terpaksa diletupkan pada penghujung cerita membabitkan kos RM400,000.
Selain Arie Zaharie Production, filem berkaitan unit berunifom yang sarat aksi mendebarkan itu juga diterbitkan bersama Flying Deals Sdn. Bhd. dan Maritim Malaysia di bawah edaran Metrowealth International Group. – KOSMO! ONLINE


Belanjawan 2023: Kerajaan pastikan keharmonian rakyat terpelihara
Oleh SITI A'ISYAH SUKAIMI

25 Februari 2023, 4:16 pm
PETALING JAYA – Belanjawan 2023 yang dibentangkan semalam dengan tema Membangun Malaysia Madani menunjukkan komitmen kerajaan dalam memastikan keharmonian dan kemakmuran rakyat terus dipelihara.
Menteri Perpaduan Negara, Datuk Aaron Ago Dagang berkata, beliau menghargai dan menyambut baik Belanjawan 2023 oleh Perdana Menteri, Datuk Seri Anwar Ibrahim.
“Belanjawan 2023 yang dibentangkan adalah selaras dengan prinsip Madani yang mengutamakan kebajikan dan kesejahteraan rakyat Malaysia.
“Malah, belanjawan ini jelas menunjukkan komitmen kerajaan dalam memastikan keharmonian dan kemakmuran rakyat terus dipelihara,” katanya dalam kenyataan hari ini.
Beliau berkata, Kementerian Perpaduan Negara (KPN) komited dalam membantu kerajaan mencapai hasrat Belanjawan 2023.
“Dalam konteks ini, KPN percaya peruntukan yang diluluskan kepada KPN adalah responsif, bertanggungjawab serta signifikan kepada bukan sahaja pemegang taruh KPN, malah juga komuniti dan masyarakat, selaras dengan aspirasi Malaysia Madani,” ujarnya.

Mengulas lanjut, Aaron berkata, Belanjawan 2023 telah memperuntukkan pelbagai inisiatif bagi menjamin keharmonian dan perpaduan melalui Ikhtiar 11. – KOSMO! ONLINE


Makruh makan ikan bandaraya jika tidak dikuarantin
Oleh MOHD. HUSNI MOHD. NOOR

25 Februari 2023, 3:58 pm
PUTRAJAYA – Ikan bandaraya atau nama saintifiknya, Plecostomus (Pleco) makruh dimakan jika tiada kuarantin jelas ilmuan agama, Datuk Seri Dr. Zulkifli Mohamad al-Bakri menerusi portal soal jawab agamanya, Maktabah Al-Bakri.
Zulkifli berkata, ikan itu tidak haram dimakan, namun ia perlu dikuarantin dan memberinya makanan bersih dalam satu tempoh sebelum memakannya.
“Selepas kuarantin dalam beberapa tempoh, maka hukumnya tidak lagi menjadi makruh.
“Ikan bandaraya tanpa dikuarantin adalah makruh dan tidak haram kerana kenajisan itu adalah perkara yang mendatang (bukan kekal pada zat), yang mana paling banyak pun, hanya akan mengakibatkan perubahan pada dagingnya,” katanya.
Katanya, tiada tempoh tertentu bagi proses pengkuarantinan dan tempoh memberinya makanan yang bersih, namun adat setempat mengatakan sehingga ada perubahan pada daging dan hilang busuk.
Pada masa sama, katanya, orang awam perlu mendapatkan nasihat daripada Kementerian Kesihatan Malaysia (KKM) dan Kementerian Sumber Asli, Alam Sekitar Dan Perubahan Iklim (NREC) bagi memastikan ikan itu selamat dimakan, tidak berbahaya atau beracun.-KOSMO! ONLINE


1,000 penduduk kampung dapat petrol percuma
Oleh ROHANA MOHD. NAWI

25 Februari 2023, 3:50 pm
KOTA BHARU – Seramai 1,000 penduduk kampung yang menunggang motosikal di sekitar Kubang Kerian menerima sumbangan petrol daripada seorang ahli perniagaan di sebuah stesen minyak di Jalan Tok Kenali di sini hari ini.
Kebanyakan penduduk hadir ke stesen minyak itu 30 minit awal untuk beratur bagi mengisi penuh tangki minyak mereka meskipun program Minyak Petrol Percuma anjuran Abam Peah Holdings Sdn. Bhd. (Abam Peah) itu bermula pada pukul 9 pagi tadi.
Seorang pembantu kedai, Zawawi Mamat, 56, berkata, dia mengetahui mengenai program itu melalui media sosial semalam dan keluar rumah kira-kira pukul 9.30 pagi.
“Semasa tiba di stesen minyak, saya lihat ramai penunggang motosikal beratur untuk mengisi petrol. Alhamdulillah, saya dapat memenuhkan tangki minyak dengan mengisi petrol sebanyak RM5 dalam program tersebut,” katanya ketika ditemui pemberita hari ini.
Seorang suri rumah, Salfariza Che Harun, 41, pula berkata, dia sedang dalam perjalanan ke Pasar Tok Kenali di sini dan sudah bercadang untuk berhenti di stesen minyak tersebut.
“Saya mengetahui program anjuran Abam Peah menerusi media sosial kira-kira seminggu lalu. Meskipun perlu menunggu giliran, saya dapat mengisi penuh tangki minyak motosikal,” katanya.

Sementara itu, Pengarah Urusan Abam Peah, Azli Mohd. Noor, berkata, seramai 1,000 penunggang motosikal dapat mengisi petrol secara percuma dalam program yang dianjurkan selama dua jam di stesen minyak tersebut.
Menurutnya, ia merupakan program kali ketiga yang dianjurkan oleh Abam Peah dalam tempoh dua tahun.
“Program Minyak Petrol Percuma dijalankan untuk membantu penduduk kampung mengurangkan perbelanjaan harian mereka terutamanya kos untuk mengisi petrol.
“Saya berharap sumbangan petrol percuma yang dianjurkan dapat meringankan beban penduduk kampung dalam keadaan ekonomi semasa yang tidak menentu ketika ini,” katanya. – KOSMO! ONLINE.


Asnaf buat perangai lepas dibantu, 7 kali dihalau tuan rumah
Oleh KOSMO!

25 Februari 2023, 5:19 pm
PETALING JAYA – Seorang lelaki berstatus asnaf mendakwa bantuannya telah dihentikan oleh pihak zakat sehingga terpaksa berteduh dan bermalam di bawah jambatan.
Lelaki yang dikenali sebagai Kasturi Cik Din menjadi tular di media sosial apabila ada individu lain berkongsi kisahnya di TikTok baru-baru ini.
Sehubungan itu, ramai mengecam zakat kerana didakwa membiarkan lelaki berkenaan hidup dalam keadaan tidak terurus tanpa perlindungan sewajarnya.
Wakil Lembaga Zakat Selangor (LZS) namun mendedahkan Kasturi merupakan salah seorang penerima bantuan di bawah kelolaan mereka sejak 2015 sehingga kini.
“Abang Kasturi Cik Din, kami (LZS) terus menyalurkan bantuan tanpa menghentikan sebarang jenis bantuan kecuali berkaitan dengan sewa rumah.
“Dia (Kasturi) dihalau dari rumah sewa yang sebelum ini dibayar oleh pihak lain, kami tak pasti apa berlaku dan apabila kami tahu dia tinggal bawah jambatan, kami usahakan untuk dapatkan sebuah rumah untuknya hasil kerjasama seorang pembayar zakat di LZS, dia diberi rumah dua tingkat dan bagi kami cukup mewah.

“Namun setelah beberapa bulan, pihak komuniti dan masyarakat sekitar mengadu tidak selesa membabitkan Abang Kasturi, mereka minta kami pindahkan dia ke tempat lain,” katanya menerusi TikTok @ZakatSelangor.
Menurut wakil LZS itu lagi, sudah tujuh rumah disewa oleh pihaknya untuk membantu menyediakan tempat tinggal kepada Kasturi, namun sering dihalau kerana tuan rumah kurang senang apabila berlaku kerosakan terhadap kediaman mereka.
“Kami terus berusaha mencari rumah kepada abang Kasturi. Dari satu rumah, ke dua rumah, lebih tujuh rumah kami cuba berbincang dengan pihak pemilik dan sehingga kini belum ada yang mahu beri kerjasama selepas mereka tahu penyewanya Abang Kasturi.
“Biarpun berdepan pelbagai kesukaran, kami tidak pernah menamatkan bantuannya kecuali bantuan sewa rumah yang diminta dikeluarkan oleh tuan rumah sendiri. Kami di LZS terus menyantuni Abang Kasturi dengan sebaiknya,” jelasnya. – KOSMO! ONLINE


Elaun pembantu tabika Kemas naik RM800 bulan depan
Oleh MOHD AZLI ADLAN

25 Februari 2023, 5:24 pm
DUNGUN – Seramai 9,400 pembantu tabika Kemas di seluruh negara bakal menerima kenaikan elaun kepada RM800 sebulan berkuatkuasa Mac ini.
Timbalan Perdana Menteri, Datuk Seri Ahmad Zahid Hamidi berkata, ia merupakan kenaikan RM300 berbanding RM500 sebulan sebelum ini.
“Kenaikan elaun ini melibatkan tambahan peruntukan RM30 juta kepada Kemas (Jabatan Kemajuan Masyarakat).
“Ia merupakan sebahagian peruntukan RM86.6 juta kepada Kemas yang diluluskan pada pembentangan Bajet 2023 dibentangkan (oleh Perdana Menteri, Datuk Seri Anwar) semalam (kelmarin),” katanya di Pejabat Lembaga Kemajuan Terengganu Tengah (Ketengah) di Bandar Al Muktafi Billah Shah di sini hari ini.
Terdahulu beliau menyaksikan penyerahan Tabung Bencana Gempa Bumi Turkiye – Syria berjumlah RM101,900 daripada Ketengah kepada wakil Kementerian Luar Negeri.
Kosmo! pada 26 Jun 2022 melaporkan keluhan beberapa pembantu tabika Kemas yang cuma memperoleh elaun bulanan RM500 dan dianggap tidak berbaloi dengan tugas mereka.

Mereka merayu keprihatinan kerajaan untuk menaikkan elaun tersebut sejajar dengan situasi ekonomi semasa. – KOSMO! ONLINE


Kelantan FC haram lato-lato masuk stadium
Oleh KOSMO!

25 Februari 2023, 3:40 pm
PETALING JAYA – Kelantan FC merupakan kelab bola sepak pertama di negara ini yang mengharamkan permainan lato-lato masuk ke stadium.
Perkara itu dimaklumkan oleh pemilik kelab berkenaan, Norizam Tukiman atau lebih dikenali sebagai Zamsaham pada Facebook beliau hari ini.
“Lato-lato diharamkan masuk ke stadium untuk perlawanan petang ini,” katanya ringkas.
Aksi perlawanan Liga Super Malaysia 2023 yang bermula hari ini menampilkan pasukan Kelantan FC bakal menentang pasukan Kuching City FC.
Perlawanan tersebut bermula pukul 5:30 petang bertempat di Stadium Sultan Muhammad IV, Kota Bharu.
Dalam pada itu, pengharaman lato-lato itu turut disambut baik peminat sukan bola sepak, malah ada yang menyifatkan bunyi permainan itu menganggu tumpuan penonton.

“Satu Malaysia termasuk Sabah dan Sarawak patut haramkan main lato-lato ni sebab bunyinya ‘annoying’ (menjengkelkan) gila. ‘Menyirap’ dengar,” kata Rasul Rahim.
“Harap semua stadium boleh haramkan lato-lato. Betul-betul pencemaran bunyi,” kata Muhan Anddrya Taip. – KOSMO! ONLINE.


Puas buka aib, perang Anju, Khazrul tamat
Oleh HANISAH SELAMAT

25 Februari 2023, 2:32 pm
PETALING JAYA – Selepas puas ‘menelanjangkan’ aib masing-masing, sengketa antara Zarina Anjoulie dan bekas tunang, Datuk Seri Khazrul Elzey akhirnya reda selepas mengadakan pertemuan antara kedua-dua belah keluarga mereka.
Pelakon itu mengakui lebih memilih untuk menghargai hubungan baik dengan ahli keluarga usahawan berkenaan berbanding memutuskan ukhwah hanya disebabkan dorongan emosi.
“Terima kasih keluarga bekas tunang yang sudi datang. Tidak kira apa yang terjadi saya sentiasa sayang dan menghormati hubungan kami.
“Ini satu keluarga yang saya akan sayang sampai bila-bila. Saya mahu jaga hubungan sesama keluarga,” luahnya menerusi hantaran Instagram.
Zarina yang mesra disapa Anju turut menegaskan tidak akan memberikan sebarang maklum balas bagi mengekalkan keharmonian antara mereka.
“Jadi selepas ini walau apa pun yang berlaku saya enggan beri komen demi keluarga saya dan keluarga bekas tunang,” jelasnya.

Menerusi perkongsian sama, Anju berkata, dia memilih untuk menjaga hubungan silaturahim dengan keluarga bekas tunangnya walaupun jika konflik antara mereka masih berterusan.
Dalam entri sama, pelakon itu turut memuat naik gambar bersama keluarga bekas tunangnya, malah kelihatan lelaki berstatus duda itu turut mengikuti rombongan keluarganya berkunjung ke rumah ibu Anju.
Sebelum itu, bintang filem Hantu Kuat Ketawa itu menggesa Khazrul memohon maaf kepada keluarganya selain perlu membuat siaran langsung menangkis fitnah mengenai bahan terlarang selain mendakwa dirinya mempunyai gambar bogel wanita tersebut.
Pemilik nama Zarina berharap ibu bapanya juga tidak patut terseret dalam konflik antara mereka berdua.
“Saya dengan keluarga awak okey, tapi keluarga saya macam mana? Awak dah fitnah saya, sekarang keluarga saya malu (disebabkan) fitnah pasal keluarga saya. Awak patut datang jumpa keluarga saya.
“Awak buat kenyataan ‘live’ bahawa apa yang awak cakap semua itu putar belit. Masa bila pula saya bagi awal gambar bogel yang awak ugut nak sebarkan. Jadi lelaki sejati dan selesaikan isu ini sendiri,” luahnya ketika isu dadah dan gambar bogel hangat dijadikan ‘modal’ lelaki tersebut.
Sementara itu, Khazrul dilihat memenuhi permintaan Zarina dengan membuat permohonan maaf secara terbuka yang disambut baik wanita berkenaan. – KOSMO! ONLINE


Belanjawan 2023: Insentif PTPTN ringankan bebas peminjam
Oleh SITI A'ISYAH SUKAIMI

25 Februari 2023, 2:10 pm
PETALING JAYA – Insentif kepada peminjam Perbadanan Tabung Pendidikan Tinggi Nasional (PTPTN) yang diumumkan Perdana Menteri, Datuk Seri Anwar Ibrahim pada Belanjawan 2023 semalam, berupaya meringankan beban kewangan kepada mereka yang terkesan.
PTPTN dalam kenyataan berkata, insentif tersebut melibatkan diskaun bayaran balik pinjaman PTPTN sehingga 20 peratus selama tiga bulan bermula 1 Mac 2023.
Katanya, perbadanan itu juga menyambut baik inisiatif penangguhan bayaran balik kepada peminjam berpendapatan bulanan RM1,800 ke bawah untuk tempoh enam bulan, dengan permohonan penangguhan boleh dibuat mulai 1 Mac 2023.
“Inisiatif ini menunjukkan keprihatin kerajaan dalam keadaan ekonomi yang mencabar pada masa ini sekali gus meringankan beban kewangan peminjam yang terkesan. Justeru, pelaksanaan inisiatif ini akan dimaklumkan dalam masa terdekat.
“PTPTN sebagai sebuah agensi di bawah Kementerian Pendidikan Tinggi sentiasa komited dan bersedia untuk membantu peminjam selaras dengan inisiatif kerajaan yang telah diumumkan melalui Belanjawan 2023,” katanya dalam kenyataan, hari ini.
Mengulas lanjut, peminjam PTPTN boleh mendapatkan sebarang pertanyaan dengan melayari portal rasmi PTPTN di www.ptptn.gov.my atau menghubungiPTPTN.

Saluran yang boleh dihubungi seperti Careline PTPTN di 03-2193 3000 (beroperasi Isnin hingga Jumaat, pukul 9 pagi hingga 5 petang), live chat di www.ptptn.gov.my, e-Aduan di https://eaduan.ptptn.gov.my/, Eksekutif Pemasaran PTPTN di https://www.ptptn.gov.my/hubungi-ptptn atau media sosial rasmi Perbadanan Tabung Pendidikan Tinggi Nasional. – KOSMO! ONLINE.


KWSP: Masih wajar dibenarkan, bantu isi rumah hadapi krisis kewangan
Oleh MOHD YUNUS YAKKUB

25 Februari 2023, 3:21 pm
KUALA SELANGOR – Kerajaan masih wajar mempertimbangkan kebenaran pengeluaran Kumpulan Wang Simpanan Pekerja (KWSP) secara bersasar dengan syarat sangat ketat.
Ahli Parlimen Kuala Selangor, Datuk Seri Dzulkefly Ahmad berkata, pengeluaran adalah kepada isi rumah yang benar-benar memerlukan dan berdepan krisis kewangan meskipun daripada golongan M40.
“Kalau benar-benar ketua isi rumah memerlukan dan ada simpanan adalah wajar kerana itu duit mereka. Pada masa saat mereka memerlukan, kita (perlu) izinkan.
“Namun perlu secara bersasar dengan syarat sangat ketat. Tetapi saya tahu bukan cara ini akan menyelesaikan masalah itu kerana kerajaan perlu mengambil langkah yang lebih mampan dan ke depan dari sudut kaji, saving, peluang untuk tidak hanya mengorbankan simpanan.
“Saya rasa perlu ada ihsan dan belasnya rahmah kerajaan Madani untuk mengizinkan ini dan tidak boleh jadikannya satu yang bersifat cross the board (yang melampui batas),” katanya pada sidang akhbar hari ini.
Terdahulu, beliau merasmikan program penanaman pokok hijau lestari di Forest Park, Bandar Hill Park, Puncak Alam di sini, hari ini yang turut dihadiri Yang Dipertua Majlis Perbandaran Kuala Selangor (MPKS), Rahilah Rahmat.

Dzulkefly menjelaskan ramai yang bertemu dengannya berharap simpati terhadap pengeluaran tersebut bagi meringankan beban mereka.
“Saya tidak menyokong apa pun langkah untuk mengorbankan simpanan usia tua. Saya juga yakin mereka (pencarum) tidak mahu korbankan wang simpanan mereka.
“Kalau itu menyelamatkan atau lebih dari itu adalah penting bagi mereka sebagai mengatasi masalah krisis Kewangan mereka semasa,” katanya.
Dalam pembentangan Belanjawan 2023 Malaysia Madani semalam, Perdana Menteri, Datuk Seri Anwar Ibrahim
mengumumkan tambahan caruman simpanan KWSP Akaun 1 kepada ahli yang berumur antara 40 hingga 54 tahun dengan simpanan kurang RM10,000.
Program itu akan memberi manfaat kepada hampir dua juta ahli KWSP melibatkan peruntukan hampir RM1 bilion.
Ia berbeza dengan harapan kebanyakan rakyat negara ini supaya pengeluaran khas KWSP dibenarkan lagi kerajaan. -KOSMO!ONLINE


Bajet 2023 perkasakan KDN secara menyeluruh
Oleh SYED AZLAN SAYED HIZAR

25 Februari 2023, 2:27 pm
PADANG BESAR – Kementerian Dalam Negeri  (KDN) menyifatkan Bajet 2023 yang dibentang Perdana Menteri semalam sebagai menyeluruh bagi kementerian itu yang merangkumi kebajikan kakitangannya dan pembangunan infrastruktur keselamatan negara.
Menterinya, Datuk Seri Saifuddin Nasution Ismail berkata, beliau mengucapkan terima kasih kepada kerajaan selepas meluluskan peruntukan sejumlah RM500 juta bagi membaik pulih kuarters agensi KDN dan tentera dalam Belanjawan 2023 yang diumumkan Datuk Seri Anwar Ibrahim.
“Walaupun belanjawan bagi membaikpulih kuarters kakitangan itu dikongsi bersama Kementerian Pertahanan (Kementah), namun ia akan digunakan sebaik mungkin oleh KDN.
“Kita dapat melihat, melalui peruntukan belanjawan ini, ia dapat menjaga kebajikan anggota yang bertugas bagi mewujudkan suasana kediaman yang lebih kondusif,” katanya kepada pemberita ketika ditemui di sini hari ini.
Mengulas lanjut, Saifuddin Nasution berkata,  pengumuman kerajaan dalam komponen kedua berkaitan KDN dalam bajet tersebut turut melegakan kementerian tersebut.
“Apabila Perdana Menteri mengumumkan meluluskan akan menambah 42 pos kawalan sempadan polis Pasukan Gerakan Am, Jabatan Imigresen, Kawasan Keselamatan Khas Pantai Timur Sabah (ESSCom), ia memberi satu kelegaan kepada KDN.

“Sudah pasti KDN komited  memastikan pembinaan fizikal kemudahan itu dengan kos terbaik serta mengawal tatakelola dan perjalanan projek tersebut,” jelasnya.
Dalam perkembangan sama, Saifuddin Nasution berkata, penambahan sebanyak 2,100 unit kamera badan memberi banyak faedah kepada agensi itu dalam menjalankan tugas mereka. -KOSMO! ONLINE


Laungan memori zaman remaja bersama Westlife
25 Februari 2023, 2:59 pm
KUALA LUMPUR – Kumpulan popular dari Ireland, Westlife meninggalkan kesan memori yang sukar dilupakan seramai 16,000 peminat sewaktu hadir membanjiri Axiata Arena, Bukit Jalil minggu lalu sempena dua hari penganjuran Westlife The Wild Dreams Concert in Malaysia.
Cukup menggamit kenangan! Itu yang dapat dirasakan sepanjang hampir dua jam durasi konsert berlangsung dengan dendangan lagu hit kumpulan itu antaranya Uptown Girl, When You’re Looking Like That, Fool Again dan If I Let You Go.
Berpeluang menghadiri konsert untuk hari pertama yang dihadiri seramai 8,000 peminat, Westlife menyajikan persembahan memukau dan bertenaga menerusi seleksi lagu rancak mereka.
Teruja dapat kembali ke Malaysia selepas empat tahun, Shane Filan mewakili Westlife terharu melihat kedatangan peminat memenuhi seisi stadium bagi menyaksikan persembahan mereka pada hari pertama (Khamis).
“Kami tak sangka dapat kembali ke Malaysia selepas empat tahun. Terima kasih kerana setia menanti kehadiran kami kembali ke sini,” ucapnya disambut gema sorakan peminat.
Meneruskan kehangatan persembahan, Westlife menyampaikan lagu-lagu lain seperti My Love, Swear It Again, What About Now, I Lay May Love On You dan Seasons In The Sun.

Sesekali mengajak peminat bergurau dan menggeletek hati dengan aksi melayangkan ‘mini love’, Westlife ramah menyantuni penggemar mereka dengan senyuman yang tak pernah lekang dari bibir sepanjang konsert berlangsung.
Tak terasa masa begitu pantas berlalu, malam konsert menghampiri penghujung dengan barisan lagu terakhir iaitu World of Our Own, Flying Without Wings, Hello My Love dan semestinya, You Raise Me Up.
Pulang dengan hati penuh berbunga, Westlife membangkitkan kembali memori zaman muda remaja majoriti peminat mereka yang kini rata-ratanya berusia 30-an dan ke atas.
Apa yang pasti, meskipun sudah dimamah usia apabila masing-masing sudah berumur 40-an, namun aksi dan tenaga dipamerkan Westlife pada konsert tempoh hari masih ampuh. Umur cuma sekadar angka, persembahan kumpulan yang ditubuhkan pada 1998 itu memang ‘top notch’! – KOSMO! ONLINE


Lelaki maut kereta terbabas masuk longkang
Oleh SHAMSUL KAMAL AMARUDIN

25 Februari 2023, 2:16 pm
LUMUT – Seorang lelaki maut selepas kereta dipandunya terbabas ke dalam longkang besar di Taman Desa Permai, Jalan Dato Seri Kamaruddin, Seri Manjung, pagi tadi.
Dalam kejadian itu, mangsa yang berusia 38 tahun dan memandu seorang diri meninggal dunia di lokasi kejadian.
Ketua Operasi dari Balai Bomba dan Penyelamat Seri Manjung, Pegawai Bomba Kanan II Adde Noor Othman berkata, pihaknya menerima panggilan kecemasan pada pukul 9.05 pagi.
“Setibanya di lokasi, didapati sebuah kereta Perodua Kancil telah terbabas ke dalam parit sedalam kira-kira tujuh meter dan pemeriksaan mendapati terdapat seorang lelaki tersepit di tempat duduk pemandu,” katanya ketika dihubungi hari ini.
Menurutnya, pihaknya menggunakan peralatan khas dan mengambil masa kira-kira 30 minit untuk mengeluarkan mangsa yang tersepit.
Jelasnya, pasukan perubatan yang berada di tempat kejadian mengesahkan mangsa sudah meninggal dunia dan menyerahkannya kepada pihak polis untuk tindakan lanjut. -KOSMO! ONLINE.


Remaja tular tidak puas hati soalan Sejarah SPM ditahan
Oleh KOSMO!

25 Februari 2023, 2:34 pm
PETALING JAYA – Polis menahan dua remaja lelaki bagi membantu siasatan video tular membabitkan pelajar sekolah menengah yang tidak berpuas hati terhadap kertas soalan Sejarah pada peperiksaan Sijil Pelajaran Malaysia (SPM) baru-baru ini.
Ketua Polis Daerah Hulu Selangor Superintendan Suffian Abdullah berkata, kedua-dua pelajar berusia 18 tahun itu ditahan sepasukan polis dari Bahagian Siasatan Jenayah Ibu Pejabat Polis Daerah (IPD) Hulu Selangor di dua lokasi berasingan di Batang Kali pada pukul 9.30 malam semalam.
Katanya, tangkapan dilakukan hasil laporan yang dilakukan oleh seorang guru wanita berusia 53 tahun Balai Polis Batang Kali, menyatakan beliau telah menerima satu video TikTok memaparkan seorang pelajar lelaki memakai seragam sekolah meluahkan rasa tidak puas hati terhadap kertas soalan peperiksaan SPM mata pelajaran Sejarah.
“Dalam video berkenaan pelajar itu juga turut mengeluarkan kata-kata kesat terhadap pembuat kertas soalan mata pelajaran Sejarah serta menghina negara Singapura,” katanya dalam kenyataan di sini hari ini.
Katanya, pihak polis juga turut merampas barangan kes iaitu sebuah telefon bimbit jenama Iphone 11.
“Saringan air kencing juga turut dijalankan mendapati kedua-dua pelajar itu negatif dadah,” ujarnya.

Suffian berkata pihaknya masih menjalankan siasatan dan kes disiasat di bawah Seksyen 14 Akta Kesalahan Kecil 1955 dan Seksyen 233 Akta Suruhanjaya Komunikasi dan Multimedia Malaysia 1998.
“Pihak polis menasihati orang ramai supaya menghentikan sebarang penyebaran video yang boleh megisatkanbserta mengelirukan masyarakat sehingga mencetuskan perbalahan,” katanya. – KOSMO! ONLINE.


Penolong jurutera JKR direman lima hari bantu siasatan kes rasuah
Oleh NORHAFIZAN ZULKIFLI

25 Februari 2023, 3:30 pm
KUANTAN – Seorang penolong jurutera awam Jabatan Kerja Raya (JKR) Raub direman lima hari bagi membantu siasatan kes rasuah bernilai RM516,325.
Perintah tahanan reman bermula hari ini sehingga 1 Mac depan itu dikeluarkan Majistret Raja Norshuzianna Shakila Raja Mamat di Mahkamah Majistret Kuantan, hari ini.
Menurut sumber, Penolong jurutera itu ditahan pada pukul 6.56 petang semalam ketika hadir ke pejabat Suruhanjaya Pencegahan Rasuah Malaysia (SPRM) Pahang untuk diambil keterangan.
Penjawat awam yang berusia 44 tahun itu didakwa meminta suapan antara RM1,000 hingga RM95,000 antara tahun 2018 sehingga 2002.
Tertuduh yang bertugas di bahagian jalan, jabatan tersebut didapati memperoleh suapan daripada seorang kontrator sebagai balasan mencadangkan syarikat proksinya diambil sebagai sub-kontraktor bagi projek pembaikan cerun daripada JKR Daerah Raub.
Dalam pada itu juga, tertuduh turut didapati membantu bagi mendapatkan bayaran tuntutan kerja membaiki cerun tersebut.

Pengarah SPRM Pahang, Hairuzam Mohmad Amin @ Hamim mengesahkan penahanan tersebut dan kes disiasat mengikut Seksyen 17 (a) Akta SPRM 2009. – KOSMO! ONLINE.


Belanjawan 2023: Pacu daya tahan sektor agromakanan
Oleh SITI A'ISYAH SUKAIMI

25 Februari 2023, 2:02 pm
PETALING JAYA – Peruntukan RM5.39 bilion kepada Kementerian Pertanian dan Keterjaminan Makanan (KPKM) menerusi Belanjawan 2023 membuktikan keprihatinan kerajaan dalam memacu agromakanan sebagai sektor yang mampan, berdaya tahan dan berteknologi tinggi.
Menteri Pertanian dan Keterjaminan Makanan, Datuk Seri Mohamad Sabu berkata, peruntukan tersebut iaitu kenaikan sebanyak 12.06 peratus berbanding RM4.81 bilion pada tahun lalu.
Katanya, belanjawan yang dibentangkan diyakini dapat mendepani cabaran-cabaran sektor agromakanan antaranya pengeluaran, bekalan dan pemasaran makanan.
“Selaras dengan agenda keterjaminan makanan, pemberian subsidi dan insentif bagi industri padi dan beras berjumlah RM1.6 bilion diperuntukkan dengan tambahan RM228 juta sumbangan tunai kepada pesawah serta perkongsian 30 peratus keuntungan bersih import beras kepada pesawah oleh Bantuan Khas Padiberas Nasional Bhd (Bernas).
“Penggunaan automasi dan pendigitalan dalam sektor makanan menyumbang kepada peningkatan kualiti pengeluaran dan produktiviti tenaga kerja,” katanya dalam kenyataan hari ini.
Beliau berkata, sehubungan itu, inisiatif melalui dana Skim Pembiayaan Agrofood, program Digital AgTech, Elaun Modal Dipercepatkan dan pengecualian cukai pendapatan 100 peratus ke atas perbelanjaan modal telah ditekankan untuk memperluas dan memperkasa penerima gunaan teknologi moden. – KOSMO! ONLINE.


Belanjawan 2023: Kementerian Luar dapat peruntukan hampir RM1 bilion
Oleh AMREE AHMAD

25 Februari 2023, 3:26 pm
PUTRAJAYA – Kementerian Luar menyambut baik Belanjawan 2023 yang turut teguh menyokong usaha Malaysia bagi melindungi kepentingan negara di persada antarabangsa.
Kementerian Luar berkata, pihaknya akan terus bekerjasama dan menggembleng usaha secara strategik dengan pelbagai pihak ke arah matlamat itu.
“Secara keseluruhan kementerian tersebut menerima peruntukan sebanyak RM971,134,100 bagi tahun ini berbanding cuma RM868,506,400 pada tahun lepas.
“Ia mencerminkan usaha Kerajaan Perpaduan sejajar Kerangka Dasar Luar Malaysia Pasca Pandemik bersandarkan Pelan Strategik Kementerian 2021-2025,” katanya dalam satu kenyataan di sini tadi.
Mengulas lanjut, Kementerian Luar menjelaskan daripada peruntukan hampir RM1 bilion itu, RM809,612,800 untuk Belanja Mengurus.
“Sementara baki sebanyak RM161,520,300 diperuntukkan bagi Belanja Pembangunan dengan masing-masing naik 6.49 peratus dan 49.28 peratus berbanding pada 2022.

“Pertambahan peruntukan kedua-dua belanja itu akan terus dimanfaatkan pula ke arah pengukuhan kepentingan strategik negara dalam pelbagai cabaran isu global,” katanya. – KOSMO! ONLINE.


EPL: Manchester City belum sedia mengaku kalah
Oleh KOSMO

25 Februari 2023, 11:30 am
MANCHESTER – Pemain pertahanan Manchester City, Manuel Akanji memberi ingatan kepada seluruh pasukan supaya kekal bermotivasi dan fokus untuk mengharungi baki saingan yang masih lagi panjang.
Selepas hilang kedudukan selaku pendahulu liga ekoran keputusan seri dengan Nottingham Forest, Sabtu lalu, City masih kekal berpeluang untuk memberi tekanan kepada Arsenal dan dijadual bertemu Bournemouth di gelanggang lawan awal pagi esok.
Akanji bersetuju dengan pendapat pengurus pasukan, Pep Guardiola yang mengatakan The Citizens bakal berdepan situasi penuh liku dalam baki 14 perlawanan liga musim ini.
“Saya rasa cukup baik dan begitu yakin. Kami hanya dipisahkan dua mata di belakang Arsenal, namun sudah bermain lebih satu perlawanan berbanding mereka.
“Tetapi, dalam baki perlawanan selepas ini, kami akan menentang mereka dan masih ada banyak perlawanan yang perlu dilalui. Kini bergantung kepada kami untuk cuba fokus mencari kemenangan,” katanya.
Bagaimanapun, City seakan tidak berada pada prestasi terbaik selepas turut mencatatkan keputusan seri 1-1 dengan RB Leipzig di Liga Juara-Juara, namun Akanji kekal yakin keputusan itu tidak memberi kesan besar kepada perjalanan City di Liga Perdana Inggeris.

“Ia adalah perlawanan di tempat lawan dan di peringkat kalah mati Liga Juara-Juara, saya percaya ia bukan kerja senang. Di EPL, permainan lebih kepada fizikal, tetapi kami kena sentiasa berada di tahap terbaik,” jelasnya. – AGENSI


Handalnya Alif berbahasa isyarat
Oleh KOSMO!

25 Februari 2023, 11:00 am
TIDAK semua individu pandai berbahasa isyarat, namun perkara tersebut tidak mustahil buat Alif Satar.
Semuanya disebabkan video tular memaparkan pelakon drama Risik Pada Hati itu berbual menggunakan bahasa isyarat dengan seorang individu dipercayai bisu.
Dalam video tersebut, Alif dilihat mahir menggunakan bahasa isyarat sehingga meraih pujian ramai.
Rata-rata menyifatkannya sebagai selebriti serba boleh dan menggelarnya sebagai selebriti contoh.
“Pengacara, pelakon dan penyanyi semua dia ‘tapau’, kini bijak berbahasa isyarat pula. Hebat!” puji netizen.
“Harap dia diberikan gelaran artis contoh. Tak sangka Alif ada kemahiran begini, tabik,” komen seorang pengguna TikTok.


PDRM akan bekerjasama bersama agensi lain banteras aktiviti pronografi kanak-kanak
Oleh KOSMO!

25 Februari 2023, 11:26 am
KUALA LUMPUR- Polis Diraja Malaysia (PDRM) melalui unit khas membanteras aktiviti pornografi kanak-kanak di bawah Bahagian D11 Jabatan Siasatan Jenayah akan bekerjasama erat dengan pelbagai agensi berkaitan.
Ketua Polis Negara, Tan Sri Acryl Sani Abdullah Sani berkata, PDRM mengalu-alukan penubuhan unit tersebut yang dibentangkan dalam pembentangan Belanjawan 2023 oleh Perdana Menteri Datuk Seri Anwar Ibrahim semalam.
“Penubuhan unit khas berkenaan akan memberikan impak positif terhadap usaha kerajaan dalam membanteras aktiviti pornografi kanak-kanak,” katanya dalam satu kenyataan.
Dalam pada itu, PDRM turut menghargai peruntukan RM10 juta seperti yang diumumkan sebagai geran pengoperasian bagi mengukuhkan peranan Pusat Respons Scam Kebangsaan (NSRC) mengekang jenayah penipuan dalam talian atau scam.
Tambahnya, selain pengumuman kerajaan bagi penjawat awam dalam Belanjawan 2023, PDRM turut menghargai usaha kerajaan dalam menyalurkan peruntukan yang akan dinikmati secara langsung oleh warga PDRM.
“Peruntukan itu termasuk RM18.5 bilion yang diberikan kepada Kementerian Dalam Negeri (KDN) bagi terus memperkukuhkan ketenteraman awam dan menjamin keamanan serta keselamatan negara.

“Peruntukan hampir RM1 bilion untuk agensi-agensi di bawah KDN bagi memperkasakan keselamatan dalam negeri antaranya untuk memperoleh lebih 2,100 unit kamera badan, serta pembinaan Ibu Pejabat Polis Kontinjen Perak dan kuaters polis baharu dengan kos RM450 juta.
“Pembinaan Ibu Pejabat Polis Kontinjen Perak dan Kuaters Polis baharu dengan kos RM450 juta, selain penambahan 42 pos kawalan sempadan Pasukan Gerakan Am (PGA), Imigresen, Esscom dan Agensi Penguatkuasaan Maritim Malaysia (APMM) adalah bagi memperketat kawalan sempadan negara,” ujarnya.
Acryl Sani berkata, selain itu kerajaan juga turut memperuntukkan RM500 juta untuk menyelenggara rumah keluarga angkatan tentera dan membaik pulih kuaters kediaman dan institusi di bawah KDN.
Ujarnya, PDRM akan memastikan peruntukan yang diumumkan oleh kerajaan melalui Belanjawan 2023 dimanfaatkan sepenuhnya bagi memelihara ketenteraman dan keamanan negara dalam membangun Malaysia Madani. – KOSMO! ONLINE.


Liga Europa: Barcelona akui gagal tangani aura ‘gila’ Old Trafford
Oleh KOSMO

25 Februari 2023, 11:00 am
MANCHESTER – Jurulatih Barcelona, Xavi Hernandez tidak dapat membendung kekecewaan apabila tersingkir daripada saingan Liga Europa selepas tewas 3-4 secara agregat kepada Manchester United pada aksi playoff awal pagi semalam.
Pada aksi timbal balik di Old Trafford awal pagi semalam, United memanfaatkan aksi di laman sendiri apabila menang 2-1, sekali gus memastikan kemaraan ke pusingan 16 pasukan terbaik.
Barcelona bagaimanapun terlebih dahulu mendahului perlawanan hasil jaringan Robert Lewandowski pada minit ke-18 sebelum United bangkit di separuh masa kedua menerusi Fred dan Antony.
“Gol penyamaan yang dijaringkan United pada awal separuh masa kedua benar-benar memberi kesukaran kepada kami. Barcelona bermain sangat baik di separuh masa pertama, namun tuah tidak menyebelahi.
“Kekalahan ini sangat mengecewakan. Semua pemain hampa memandangkan mereka sangat menantikan perlawanan ini, namun mereka juga perlu berbangga kerana sudah menampilkan aksi terbaik,” kata Xavi.
Dalam pada itu, beliau turut memuji aksi United, lebih-lebih lagi mereka memiliki kelebihan fizikal selain mendapat suntikan semangat aksi di laman sendiri.

“Secara fizikal, mereka sangat kuat. Sebagai contoh, mereka menggunakan kelebihan tersebut untuk menjaringkan gol kemenangan. Kekalahan ini sangat menyakitkan kerana pemain-pemain saya berhak untuk dapat lebih,” ujarnya. – AGENSI


29 individu ditahan terlibat aktiviti penipuan pelaburan
Oleh KOSMO!

25 Februari 2023, 11:23 am
PETALING JAYA – Polis menahan 29 individu disyaki terlibat dalam aktiviti penipuan pelaburan dengan menawar pulangan yang lebih tinggi baru-baru ini.
Setiausaha Polis Diraja Malaysia (PDRM), Datuk Noorsiah Mohd. Saaduddin berkata, kesemua mereka ditahan terdiri daripada 19 lelaki dan 10 wanita berusia lingkungan 24 hingga 38 tahun hasil serbuan dilakukan Jabatan Siasatan Jenayah Komersial (JSJK) di sekitar Kuala Lumpur, Selangor, Perak dan Johor pada 21 Februari lalu.
Katanya, sindikiet ini merupakan dalang disebalik beberapa skim pelaburan palsu yang baru ditubuhkan dengan menawarkan pelaburan dengan pulangan tinggi.
“Tawaran pelaburan dibuat melalui pelbagai medium di media sosial, skim itu dikenali sebagai Alpha Mineral Global, Asia Invesment VIP (AIV Trading), Max Profit Guides Empire (Max Profit) dan CGC Revolution and Managment (CGC),” katanya dalam satu kenyataan di sini hari ini.
Jelasnya, kejayaan serbuan ini hasil maklumat, risikan dan pemantauan yang dilakukan pihak polis sejak beberapa bulan yang lalu.
Noorsiah berkata, hasil serbuan itu juga pihak polis turut merampas beberapa barangan antaranya telefon bimbit, komputer riba, kad atm, barangan kemas dan sejumlah wang tunai berjumlah RM14,501.

“Polis menjangkakan jumlah mangsa yang terlibat adalah kecil memandangkan skim pelaburan ini baru diwujudkan.
“Mana-mana individu yang mungkin telah menjadi mangsa sindiket diminta tampil membuat laporan polis di balai berhampiran,” ujarnya.
Tambahnya, kesemua mereka direman antara satu hingga empat hari dan kes disiasat dibawah Seksyen 420 Kanun Keseksaan. – KOSMO! ONLINE


Allah beri petunjuk kepada sesiapa Dia kehendaki – Engku Emran
Oleh MOHD. HAIKAL ISA

25 Februari 2023, 1:20 pm
PETALING JAYA – Ketika desas-desus rumah tangganya dengan Noor Nabila dikatakan sudah retak menanti belah, ahli perniagaan, Engku Emran berkongsi rasa kagum apabila seorang paderi Katolik terbuka hati memeluk agama Islam.
Engku atau nama sebenarnya, Engku Emran Engku Zainal Abidin menyiar semula (repost) kisah paderi itu yang bernama Hilarion Heagy yang kini dikenali dengan nama Islam, Said Abdul Latif.
“Kisah yang luar biasa. Allah certainly guides whoever He wants 1:7 [surah al-Fatihah] (Allah SWT beri petunjuk atau hidayah kepada sesiapa yang Dia kehendaki),” coretnya menerusi Instagram.
Terdahulu, perkahwinan Engku Emran dengan Noor Nabila didakwa berakhir apabila sumber rapat memaklumkan, mereka yang bernikah sejak dua tahun lalu itu sudah tidak tinggal sebumbung dan dikatakan dalam proses perceraian.
“Status mereka masih tergantung. Apapun doakan saja mereka,” katanya kepada media.
DIDAKWA perkahwinannya dengan Noor Nabila retak menanti belah, usahawan Engku Emran sempat berkongsi ‘sesuatu’ dalam Instagram miliknya.
Difahamkan, hubungan Engku Emran, 49, dan Noor Nabila, 39, dikatakan sudah tidak sehaluan sejak beberapa bulan lalu apabila tiada foto atau video bersama dalam perkongsian media sosial masing-masing.

Lebih menguatkan dakwaan mereka tidak lagi bersama apabila tiada langsung kelibat Engku sewaktu Nabila dan anaknya, Jebat Jayden berangkat menunaikan umrah, kelmarin.
Sebaliknya yang menemani Nabila dan keluarga ke lapangan terbang adalah bekas suami yang juga pelakon, Sharnaaz Ahmad.
Sebagai info, Engku Emran dan Noor Nabila berkahwin pada 19 Mac 2021.
Sebelum berkahwin dengan Nabila, Engku Emran pernah mendirikan rumah tangga dengan selebriti jelita iaitu Erra Fazira dan mempunyai seorang anak perempuan, Engku Aleesya.
Dia juga pernah berkahwin dengan pelakon popular Indonesia, Laudya Cynthia Bella, namun mereka tidak dikurniakan cahaya mata.
Sementara itu, Nabila pernah berkahwin dengan Sharnaaz pada 31 Mac 2017 dan berpisah pada 9 Julai 2020. Hasil perkahwinan itu mereka dikurniakan seorang anak lelaki, Jebat Jayden. – KOSMO! ONLINE


Agong berangkat ke Abu Dhabi untuk lawatan khas
Oleh KOSMO!

25 Februari 2023, 11:19 am
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan berangkat ke Abu Dhabi, Emiriah Arab Bersatu (UAE) untuk lawatan khas selama tujuh hari.
Istana Negara dalam hantaran di Facebook memaklumkan, pesawat khas membawa Seri Paduka dan delegasi mendarat di Lapangan Terbang Antarabangsa Abu Dhabi pada pukul 3.15 petang waktu tempatan (pukul 7.15 petang waktu Malaysia), semalam.
Keberangkatan tiba Al-Sultan Abdullah disambut Pengerusi Abu Dhabi Crown Prince’s Court Sheikh Hamed Zayed Al-Nahyan dan Duta Besar Malaysia ke UAE Datuk Seri Ahmad Fadil Shamsuddin. – KOSMO! ONLINE


Waktu operasi pengeluaran pasport dilanjutkan mulai Selasa ini
Oleh KOSMO!

25 Februari 2023, 1:57 pm
PETALING JAYA – Jabatan Imigresen (JIM) akan memanjangkan waktu operasi perkhidmatan pasport di pejabat pengeluar pasport terpilih dan semua pejabat UTC mulai Selasa depan.
JIM dalam hebahan dilaman Facebooknya memaklumkan, ia melibatkan 20 cawangan pejabat pengeluaran pasport Malaysia di seluruh negara yang beroperasi tujuh hari seminggu.
“Ia melibatkan cawangan Menara Ikhlas, Jalan Duta, Wangsa Maju, Shah Alam, Kelana Jaya, Kajang, Puchong, Kuala Selangor, Kuala Kubu Bharu, Ayer Keroh, Seberang Jaya, Taiping, Teluk Intan dan Lumut pada Isnin hingga Khamis bermula pukul 8 pagi hingga 7 malam manakala Sabtu dan Ahad pada pukul 8 pagi hingga 12.30 tengah hari.
“Manakala bagi Setia Tropika, Kulai, Muar, Batu Pahat, Kluang dan Kulim, waktu operasi bermula pukul 8 pagi hingga 7 malam pada Ahad hingga Khamis sementara Jumaat dan Sabtu pula pada pukul 8 pagi hingga 12.30 tengah hari,” katanya di sini hari ini
Tambahnya, pelanjutan operasi itu juga melibatkan UTC di semua negeri selain Perlis, Pahang, Kedah dan Terengganu pada setiap hari bermula pukul 8 pagi hingga 7 malam manakala hujung minggu pada pukul 8 pagi hingga 5 petang.
“Bagi UTC di Perlis, Pahang, Kedah dan Terengganu akan beroperasi setiap hari termasuk hujung minggu bermula pukul 8 pagi hingga 5 petang,” ujarnya. – KOSMO! ONLINE.


EPL: Jorginho akui percayakan Arteta
Oleh KOSMO

25 Februari 2023, 12:00 pm
LONDON – Bintang baharu Arsenal, Jorginho percaya Mikel Arteta mampu untuk terus menghadirkan keceriaan buat dirinya sekaligus membuktikan penghijrahannya ke Emirates bukan keputusan salah.
Malah, pemain kebangsaan Itali itu yakin Arteta akan tampil dengan idea lebih segar untuk mempertahankan kedudukan pendahulu Liga Perdana Inggeris (EPL) bermula dengan kunjungan ke Stadium King Power bertemu Leicester City malam ini.
“Saya sudah biasa bekerja dengan pengurus yang mementingkan kesempurnaan. Bagi saya semua itu akan menghadirkan kelainan pada penghujung musim dan sudah pasti ia sesuatu yang bagus.
“Saya pasti beliau melakukan semua perkara dengan teliti. Memang saya baharu saja berada di sini, namun kami ada sesuatu yang lebih segar setiap hari.
“Jadi, saya begitu teruja kerana saya berpeluang untuk belajar banyak perkara di sini,” katanya.
Ketika ini, The Gunners kembali berada di puncak EPL dengan 54 mata, berkelebihan dua mata berbanding pencabar terdekat, Manchester City yang sudah lebih satu perlawanan.

Sabtu lalu, Jorginho menjadi watak penting ketika Arsenal yang mempamerkan kebangkitan menewaskan Aston Villa 4-2
“Arteta mengingatkan saya kepada Maurizio Sarri,” jelasnya. – AGENSI


Warga Rohingya jadi ‘tauke’ parkir, minta bayaran RM20
Oleh KOSMO!

25 Februari 2023, 11:32 am
PETALING JAYA – Isu warga Rohingya masih menjadi pertikaian warga tempatan sehingga kini, dan terbaharu ada di antara mereka berlagak samseng seolah-olah seperti ‘tauke’ dengan mengutip wang parkir daripada orang ramai sekitar Jalan Petaling, Kuala Lumpur.
Menerusi perkongsian video oleh seorang pengguna media sosial, warga asing itu mengenakan bayaran RM20 untuk setiap kenderaan yang ingin menggunakan kawasan parkir tersebut.
“Lokasi adalah di Petaling Street (Jalan Petaling, minta duit parkir sampai RM20 untuk sebuah kereta.
“Kita orang Malaysia pun gaji berapa sehari nak diikutkan. Memang melampau,” luah pengguna tersebut.
Video berdurasi kurang satu minit itu telah mendapat perhatian ramai sehingga tular di pelabagai platform dan kini mencecah lebih 450,000 tontonan.
Rata-rata orang ramai menggesa pihak berkuasa untuk bertindak mengesan warga asing yang menjalankan kerja ini secara haram selain mereka dilihat mengambil kesempatan untuk mendapat wang dengan mudah.

“Ini tidak boleh dibiarkan! Mereka ramai jadi samseng untuk minta duit orang ramai, menyamar jadi peminta sedekah, jadi penjaga parkir, macam tanah dia. Bila orang tak nak bagi, dimarahnya pula macam samseng,” kata Airul Azmi.
“Ibu negara pun mereka (warga Rohingya) dah tawan, nanti satu Malaysia jadi negara mereka sendiri, orang tempatan pula takut dengan orang asing ini,” ujar pengguna lain. – KOSMO! ONLINE.


Tewas kepada Spurs, Chelsea terus dirundung malang
Oleh MEJA SUKAN KOSMO!

26 Februari 2023, 11:38 pm
LONDON – Tottenham Hotspur menambah derita Chelsea selepas menewaskan pasukan itu 2-0 pada aksi Liga Perdana Inggeris (EPL) yang berlangsung di Stadium Tottenham Hotspur sebentar tadi.
Keputusan itu menyaksikan pengurus The Blues, Graham Potter terus berada dalam tekanan apabila gagal mencatat sebarang kemenangan dalam 11 perlawanan terakhir sehingga menyaksikan penyokong mendesak beliau dipecat.
Pada perlawanan tersebut, kedua-dua pasukan pada awalnya bermain secara berhati-hati, namun Chelsea memiliki lebih banyak penguasaan bola selain beberapa kali merencana gerakan menerusi gandingan Joao Felix, Raheem Sterling dan Kai Havertz.
Paling mencuri tumpuan adalah keputusan pengadil perlawanan, Stuart Atwell menarik balik layangan kad merah terhadap pemain sayap Chelsea, Hakim Ziyech yang didakwa menampar Emerson Royal sebelum rehat separuh masa pertama.
Bersambung babak kedua, Spurs memerlukan masa kurang seminit untuk membuka tirai jaringan apabila pemain tengah, Oliver Skipp melakukan sepakan deras dari luar kotak penalti menewaskan penjaga gol, Kepa Arrizabalaga.
Sebaik sahaja dibolosi, Chelsea kelihatan agak goyah di bahagian pertahanan, sekali gus membenarkan Spurs bergerak bebas dalam kawasan mereka bagi melancarkan serangan ke arah pintu gol.

Chelsea yang terdesak untuk mendapatkan tiga mata kemudiannya cuba memperkemaskan rentak permainan selain memasukkan Mason Mount, Denis Zakaria, Pierre Emerick-Aubameyang dan Mykhailo Mudryk bagi memburu jaringan.
Bagaimanapun, penyerang Spurs, Harry Kane ‘membunuh’ semangat juang The Blues apabila meledak gol kedua Spurs ketika perlawanan berbaki lapan minit, sekali gus jaringan ke-18 peribadi dalam Liga Perdana. – KOSMO! ONLINE